title: Hämeenlinnan Härmä

text: Kaudelle 1975 tavoite oli sama, vaikka valmentaja vaihtuikin. "Viime kaudella möhlimme sarjanousun häviämällä uusinnan kotikentällämme. Nyt panemme jo alkukaudesta isolla vaihteella, ettei uusintoja tarvita", Härmän joukkueen- ja puheenjohtaja Vladimir Uschanow totesi tuolloin Hämeen Sanomille kauden alla. Kausi alkoi tasapelillä, jota seurasi kuusi perättäistä voittoa. Kesäkuussa Härmä oli kuronut jo kolmen pisteen keulan, mutta avaustappio Riihimäen pallokentällä paikalliselle Ilvekselle 3-0 käänsi joukkueen kurssin jyrkkään laskuun. Tappioputki kasvoi lopulta viiden ottelun mittaiseksi ja näin nousuhaaveet romuttuivat. Loppukauden panoksettomista peleistä Härmä napsi voitot yhtä lukuun ottamatta, mutta kärki oli karannut jo liian kauaksi. Sarjan voitti Suunta, kakkoseksi sijoittui JokPa ja kolmanneksi Härmä. 18 ottelun lopullinen saldo oli kymmenen voittoa, kaksi tasapeliä ja kuusi tappiota, joista viisi tuli putkeen kauden tärkeimmillä hetkillä. Maaliero jäi plussan puolelle 36-28 ja pisteitä kertyi lopulta 22.


title: Hämeenlinnan Härmä

text: Kausi 1976 tuli ja tavoite pysyi samana. Härmä kiristi harjoitteluaan entisestään ja pelasi talven ja kevään aikana yli 30 harjoitusottelua. Erinomainen Ojoisten talvikenttä tarjosi hyvät puitteet harjoittelulle ja harjoitusotteluille, eikä pelaajistostakaan ollut pulaa. Lopulta ykkösjoukkueen kirjoille kirjattiin 11 pelimiestä ja kakkosjoukkueeseen peräti 24. "Näin joudutaan luonnollisesti tekemään, sillä ei 11 pelaajaa riitä pitkän sarjan läpiviemiseen. Rekisteröimällä II-joukkueeseen runsaasti pelaajia, turvattiin se, että kaikki saavat varmasti tarpeeksi pelejä kauden edetessä", puheenjohtaja Uschanow kertoi Hämeen Sanomille. Vuosi oli ensimmäinen, kun Härmällä oli myös kakkosjoukkue. Se pelasi Piirinsarjan II-luokkaa. Kovat satsaukset ja ahkera harjoittelu ei kuitenkaan tälläkään kertaa riittänyt. Nousu jäi yhden voiton päähän ja sarjasijoitukseksi jäi toinen sija. Voiton vei Sopu. Härmä nappasi kaudella yhdeksän voittoa, kaksi tasapeliä ja hävisi kolmesti. Maaliero jäi reilusti plussalle (49-20). Hämeen Sanomat uutisoi Uschanowin haastattelun kauden jälkeen otsikolla "Härmä harjoitteli nousupaikkansa".


title: Hämeenlinnan Härmä

text: Nousu jäi kolmannen kerran putkeen saavuttamatta, joten seuralla oli kova nälkä saavuttaa tavoitteensa nousta III-divisioonaan. Kauteen 1977 satsattiinkin urakalla. Riihimäen Palloseurasta hankittiin Jyrki Rasenhorn, Jorma Siitonen sekä kaupunkinsa parhaaksi jalkapallolijaksi edelliskaudella valittu Jouko Salmi. HPS:stä haalittiin Auvo Partanen, Hakasta Juhani Pajunen ja Koskenpojista Kari Kumpulampi. Jokainen oli selkeä vahvistus ja omasi kokemusta ylemmiltä sarjatasoilta. Puheenjohtaja Uschanow totesi kauden alla Hämeen Sanomien haastattelussa seuraavasti: "Uusien voimien ostaminen vaatii seuralta varoja mutta se kannattaa: kausi 1977 on Härmälle viimeinen IV-divisioonassa. Ellei Härmä nyt nouse, lyön kintaani tiskiin!" Valmentajaksi palasi kaupungin parhaimpiin kuulunut piiskuri Toivo Laurila. Uudet vahvistukset sekä uusvanha valmentaja toivat lopulta toivotun tuloksen. Kauden päätteeksi Härmä löytyi sarjataulukon sijalta yksi ja näin nousu III-divisioonaan oli tosiasia. Ratkaisu venyi kuitenkin aina päätöskierroselle asti, jolloin Härmä oli pakkovoiton edessä vierasottelussa Urjalan Palloseuraa vastaan. Joukkue kesti hermopaineen ja otti vaikean ottelun jälkeen 1-0 voiton. Nousuun johtanut maali syntyi käsivirheen seurauksena tuomitusta rangaistuspotkusta 12'minuutilla Jouko Salmen toimesta. Vuonna 1977 Härmä pelasi myös kymmenvuotisjuhlaottelunsa Valkeakosken Hakaa vastaan. Vahvistuksiksi Härmä sai Kiffenistä Atik Ismaelin ja HJK:sta Jouko Soinin. Kaurialassa pelattua ottelua oli todistamassa yli 800 katsojaa, jotka näkivät kun SM-sarjaa johtanut Haka voitti ottelun 1-4 (0-1). Härmän ainoan maalin teki Tapani Jaatinen.


title: Hämeenlinnan Härmä

text: Kaudella 1978 edessä oli siis seurahistorian ensimmäinen kausi III-divisioonassa. Kaudesta muodostui lopulta yksi Härmän historian värikkäimmistä kaikkine taustatapahtumineen. Härmä heitti Uschanowin johdolla verkkonsa Riihimäen suuntaan, josta seura oli jo edelliskaudella hankkinut kolme pelaajaa. Nyt RiPSistä haalittiin maalivahti Pentti Lindholm sekä kenttäpelaajat Kari Kukko, Markku Kauppinen sekä vielä jälkijunassa Timo Tervonen. Naapuriseura HPK:sta Härmä sai kaksi kovaa pelimiestä, kun Reijo Vuorinen ja Jyrki Vuorinen vaihtoivat Härmään. II-divisioonan Porin Ässistä Härmään saapui laitahyökkääjä Tapio Örmä ja I-divisioonan Tampereen Ilveksestä Seppo Lindström. Härmän aggressivinen tapa toimia siirtomarkkinoilla herätti suurta närää etenkin Riihimäen suunnalla. Kauden tavoitteena oli jälleen nousu ja sarja alkoikin suvereenilla 6-0 voitolla Toijalan Pallo-49:stä. Toijala teki kuitenkin ottelusta protesti joka meni läpi, kun Härmä oli peluuttanut Timo Tervosta, jonka pelioikeudet olivat vielä Riihimäen Palloseuran kirjoilla. Tapausta puitiin käytännössä katsoen koko kausi ja Härmän puheenjohtaja Vladimir Uschanow teki kaikkensa päätöksen peruuttamiseksi. Pisteet kuitenkin menivät ja Uschanowille mätkäistiin vuoden toimitsijakielto. Uschanowin virheiksi katsottiin hänen toimensa Tervosen siirtopapereiden käsittelyssä ja piiriä arvostelevat lehtikirjoitukset. Uschanow syytti piiriä ajojahdista ja valitti tuomiostaan Palloliittoon, joka keskeytti toimitsijakiellon kauden ajaksi. Tapaus sai laajalti palstatilaa lehdissä ja vei huomiota itse kaudelta. Lopulta SPL:n valituslautakunta teki päätöksensä kauden jälkeen joulukuussa langettaen Uschanowille neljän kuukauden toimitsijakiellon. Itse kausi ei lopulta nousua tuonut. II-divisioonaan nousi paikallisvastus HPK kuuden pisteen erolla ja Härmän oli tyytyminen viidenteen sijaan. 18 ottelua kestänyt sarja toi mukanaan yhdeksän voittoa, kaksi tasapeliä ja seitsemän tappiota. Maaleja Härmä teki 38 ja päästi 39. Isoa osaa Härmän pelistä näyttelivät riihimäkeläisvahvistukset, jotka juonivat yli puolet Härmän maaleista. Vuoden 1978 Suomen Cup oli Härmän historian paras. Joukkue eteni aina 32:n parhaan joukkoon ja lopulta FC Honka tiputti Härmän jatkosta.


title: Hämeenlinnan Härmä

text: Kauteen 1979 lähtiessä Härmästä vakuutettiin, että joukkue ei hajoa. Toisin kuitenkin kävi. Riihimäkeläiset palasivat kotikaupunkiinsa, Reijo Vuorinen palasi HPK:hon, Tapio Örmä palasi Poriin ja Jouko Koskinen vaihtoi HäPaan. Tällä kertaa tavoitteena oli pitää sarjapaikka, jossa ei kuitenkaan onnistuttu. Lähtijöiden lista oli liian pitkä ja kova, eikä Härmä saanut haalittua riittävästi korvaajia riveihinsä. Uusina miehinä tulivat Janakkalan Pallosta Antero Kainulainen, HäPasta Kari Korhonen ja Pekolan Iskusta Jari Laitila. Kenelläkään kolmesta uudesta miehestä ei ollut kokemusta III-divisioonasta. Raskas kausi toi mukanaan lopulta 22 ottelusta vain kolme voittoa ja kolme tasapeliä. Tappion saattelemana Härmä poistui kentältä 16 kertaa ja maaliero painui pahasti pakkaselle (31-70). Näin Härmän kunnianhimoinen tavoite nousta II-divisioonaan sai päätöksensä ja edessä oli "paluu arkeen", IV-divisioonaan.


title: Hämeenlinnan Härmä

text: 80-luvun Härmä vietti kokonaisuudessaan IV-divisioonassa. Kaudella 1980 Härmä sijoittui sarjassa kuudenneksi ja keräsi kauden 18 ottelusta seitsemän voittoa ja kolme tasapeliä. Tappioita kertyi kahdeksan ja maaliero oli 24-29. Tekeminen sekä taustoissa että kentällä oli taantunut ja seurassa oltiin tyytyväisiä IV-divisioonaan. Kaudet 1981-1983 Härmä sijoittui joka vuosi tasaisesti neljänneksi. Kärki oli joka kausi selkeästi edellä, mutta joukkue jaksoi silti pelata ylemmän keskikastin sijoitukset. Kaudelle 1984 sijoitus parani kolmanneksi, mutta aikaisempien vuosien tapaan kärki oli toivottoman kaukana. Kaudella 1985 Härmä taisteli pitkään Janakkalan Pallon kanssa ykkössijasta, mutta joutui lopulta tyytymään kakkospaikkaan JanPan viedessä voiton neljällä pisteellä. Kaudet 1986-1988 Härmä oli joka vuosi kolmannella sijalla, kunnes kaudella 1989 palaset loksahtivat kohdalleen. Nousutavoitteita ei ollut, mutta kentälle oli saatu yhtenäinen ja tiivis joukkue, joka pelasi paineettoman kauden. Kauden päätteeksi Härmä voitti sarjan kahdella pisteellä häviten vain kaksi ottelua kauden aikana. Voittoja kertyi 15 ja tasapelejä yksi. Maaliero jäi plussalle +40 (58-18) ja näin Härmä nousi 80-luvun päätteeksi III-divisioonaan.


title: Hämeenlinnan Härmä

text: Edelliskaudella tullut nousi tuli seurallekin yllätyksenä ja tavoitteeksi asetettiin säilyminen III-divisioonassa. Oman mausteensa kauteen 1990 toi paikallisottelun Pallo Kärppien kanssa. Lopulta vahvistuksia ei saatu haalittua riittävästi ja kaudesta muodostui täydellinen pannukakku. 22 ottelun sarja vietiin läpi surkealla 1-1-20 12-103 saldolla. Kauden ainoa voitto tuli paikallisottelusta Pallo Kärppiä vastaan lukemin 1-0. Härmän paras maalintekijä oli Kimmo Laine, joka teki puolet joukkueen sarjamaaleista. Ranskalaisen visiitin jälkeen oli paluu edessään jälleen IV-divisioonaa, jossa kausi 1991 toi neljännen sijan. Voiton vei Janakkalan Pallo, toiseksi sijoittui Iittalan Pallo ja kolmanneksi SC Blue Bulls. 1990-luku Härmässä meni kokonaisuudessaan pelaillessa ilman tuloksellisia tavoitteita ja ilman mainittavaa menestystä.


title: Hämeenlinnan Härmä

text: Vuosituhannen vaihtuessa Härmässäkin alettiin jälleen tavoittelemaan kovempia tuloksia. Kausi 2000 pelattiin Tampereen Nelosessa ja sijoitukseksi jäi neljäs sija. Nälkää kuitenkin jäi suuresti ja muutaman täsmähankinnan avulla kausi 2001 oli Härmän dominointia. 20 ottelun sarja päättyi Härmän yhdeksän pisteen voittoon, kun joukkue keräsi 53 pistettä. Voittoja tuli 17, tasapelejä kaksi ja tappioita ainoastaan yksi. Härmä päästi koko kauden aikana vain 20 takaiskua, joka oli 19 maalia vähemmän kuin kakkoseksi sijoittuneella JanPalla.


title: Hämeenlinnan Härmä

text: Kausi 2002 pelattiin seurahistorian ensimmäistä kertaa nykymuotoisessa Kolmosessa. Härmän tavoite oli selkeä; säilyttää sarjapaikka. Pelaajasta Härmän päävalmentajaksi siirtynyt Juha Lempinen sai houkuteltua Härmään PP-70:stä Karri Kylän ja Jussi Koivun sekä Tervakosken Padosta Vesa Virtasen. Uudet miehet olivatkin tärkeitä vahvistuksia. Virtanen näytteli puolustuspäässä tärkeää roolia ja Koivu voitti joukkueen maalipörssin 12:lla osumalla. Kausi oli kuitenkin odotetun vaikea. Joukkue keräsi hajanaisia voittoja sieltä ja täältä ja kiikkui koko kauden niukasti putoamisviivan ylä- tai alapuolella. Voittoja kertyi lopulta seitsemän, joista kaksi kahdella viimeisellä kierroksella. Härmän panokset kummallekin kierrokselle olivat selvät. Jäljellä olevista kahdesta ottelusta oli otettava täydet pisteet tai kohtalona on putoaminen. Kauden viimeisessä kotiottelussa Härmä taisteli raivokkaasti Kaurialassa FC Tigersia vastaan ja korjasi lopulta pisteet 2-1 voitolla, joten seuraavan kauden sarjatason kohtalo jäi päätöskierrokselle. Silloin joukkue matkasi Viialan Peli-Veikkojen vieraaksi, joka oli varmistanut oman sarjapaikkansa kierrosta aiemmin. Paineet eivät peliesityksessä näkynyt ja Härmä pelasi kauden parhaan ottelunsa korjaten pisteet 0-2 (0-1) lukemin. Kauden päätteeksi päävalmentaja Lempinen nimesi kauden avainpelaajiksi Jussi Koivun, Tatu Purmeen, Karri Kylän ja Vesa Virtasen.


title: Hämeenlinnan Härmä

text: Kaudelle 2003 seuran tavoitteena oli vakiinnuttaa paikka Kolmosessa, mutta toisin kävi. 12 joukkueen lohkosta tippuivat kaksi joukkuetta, jotka kumpikin löytyi Hämeenlinnasta. Jumboksi jäi Härmä 16 pisteellä ja FC Hämeenlinna/2 keräsi kaksi pistettä enemmän. Voittoja ja tasapelejä Härmä sai raavittua kasaan neljä ja tappio koettiin 14 kertaa. Maaliero oli sarjan huonoin 39-62.


title: Hämeenlinnan Härmä

text: Heikko kausi ei muuttanut Härmän tavoitteita. Seuralla oli edelleen haluja ja mielenkiintoa alkaa vakiinnuttamaan paikkaansa Kolmosessa, joten kauteen 2004 lähdettiin nousu mielessä. Nelosen Etelälohkoa dominoi kuitenkin PJK häviten vain yhden ottelun kauden aikana. Härmän peli kulki kuitenkin lupaavasti ja tuloksena oli kolmas sija 14-5-3 saldolla. Etenkin edelliskaudella vaivannut maalinteko saatiin kuntoon, kun joukkue mätti peräti 87 maalia. Nousuprojektiin haviteltiin askelta eteenpäin kaudelle 2005, mutta sitä askelta ei saatu. Tällä kertaa Härmän oli tyytyminen neljänteen sijaan tasapaksun kauden päätteeksi.


title: Hämeenlinnan Härmä

text: Kaudeksi 2006 seuran päävalmentajaksi pestattiin Reijo Vuorinen. Entisen pelaajan käsissä vaatimustaso nousi ja pelaajat olivat valmiita tekemään töitä nousun eteen. Kentällä nähtiin sopiva sekoitus kokemusta ja nuoruutta, joka lopulta poiki sarjassa kakkossijan. Suora nousu ei lopulta ollut lähelläkään, kun FJK vei sarjan kahdeksan pisteen erolla. Toinen sija kuitenkin oikeutti nousukarsintaotteluun, jossa vastaan tuli FC Vapsi. Härmä ei jättänyt ottelussa mitään jossiteltavaa, vaan pieksi Vapsin tyylipuhtaasti 5-0 Jaakko Krankkalan(2), Erno Virkin(2) ja Olli Mannisen maaleilla. Härmän maaliero oli komea 90-21 ja maalikuninkaaksi kruunattiin 11 maalilla Virkki. Onnistujia oli kuitenkin laajalla rintamalla, sillä Olli Jukarainen, Miika Karppinen ja Marko Kouhia tekivät yhdeksän maalia per mies, Otto Ojala osui kahdeksan kertaa ja Krankkala ja Tommi Salo olivat seitsemän maalin miehiä. Härmässä pelasi kauden aikana myös nuoria HJS:n/FC Hämeenlinnan pelaajia yhteistyön ansiosta, jotka saivat arvokasta kokemusta miesten peleistä. Yksi näistä oli Markus Joenmäki, joka osui maalipuiden väliin neljästi.


title: Hämeenlinnan Härmä

text: Kausi 2007 ja uusi yritys vakiinnuttaa paikka Kolmosessa. Sitä yritystä varten Härmä vahvisti hyökkäyspäätään Sami Tammisella ja Anssi Laineella, jotka lopulta dominoivat sarjan maalitilastoja. Kokemusta joukkueesta löytyi mm. Esa Mattilan ja Pekka Kunnolan muodossa ja kun tekeminen maistui sekä pelaajille että valmennukselle muodostui kaudesta onnistunut. Lopullinen sijoitus oli sarjanousijalle komea kolmas sija. Härmä teki 14 joukkueen Kolmosessa eniten maaleja, 83 osumaa. Näistä 29 iski Sami Tamminen ja 24 Anssi Laine. Sarja oli kärkipään osalta tasainen, sillä Kakkoseen noussut FJK keräsi saman pistemäärän kuin kakkoseksi jäänyt PJK (52 pistettä), kun Härmä sai kasaan 49 pistettä.


title: Hämeenlinnan Härmä

text: Kauteen 2008 joukkue lähti kauteen tavoitteenaan pelata vähintään yhtä hyvä kausi kuin 2007. Suurimmat menetykset Härmä koki hyökkäyspäässä, kun edelliskauden tehokaksikko Tamminen-Laine lähti pelaamaan FC Hämeenlinnan mukana Ykköstä. Vastapainoksi FC Hämeenlinna ja Härmä solmivat ensimmäistä kertaa farmisopimuksen, vaikka yhteistyötä olikin tehty jo muutama kausi. Aikaisempien vuosien yhteistyö oli koskenut kuitenkin vain junioripelaajia ja nyt joukkueilla oli mahdollisuus siirrellä sujuvasti myös aikuispelaajia. Kautensa Härmä aloitti maalittomalla tasapelillä paikallisvastustaja Padon kanssa, jota seurasi 0-4 tappio kotiavauksessa Nokian Palloseuraa vastaan. Alkukankeuden jälkeen peli saatiin kuitenkin kuntoon ja seurauksena oli kahdeksan ottelun voittoputki, joka katkesi vasta kevätkauden päätöskierroksella 2-2 tasapelin myötä. Kauden puolivälissä Härmä keikkuikin vahvasti kärkipäässä ja mahdollisuudet jopa nousuun olivat omissa käsissä. Syyskausi lähti käyntiin 2-0 voitolla Padosta, mutta sitten tuli kolmen ottelun notkahdus eikä pistetili kasvanut yhtään. Tappioputken aikana Härmä hävisi kotonaan sarjassa viimeiseksi jääneelle FC Vapsille, joka keräsi kauden aikana kaksi voittoa. Notkahduksen myötä myös kärkisijat karkasivat tavoittamattomiin ja loppukausi pelattiin paineettomasti. Heikomman syyskauden jälkeen tuloksena oli sarjassa kolmas sija, joten tavoitteissa onnistuttiin.


title: Hämeenlinnan Härmä

text: Kausi 2009 toi tulleessaan vaihdoksen valmennuksessa. Ansiokkaasti Härmää kolme edelliskautta koutsannut Reijo Vuorinen jäi viettämään taukoa jalkapallosta ja vetovastuun otti Juha Jakobsson yhdessä Erno Tossavaisen kanssa. Pelaajapuolella runko vahvistui, kun Tamminen ja Laine palasivat välivuoden jälkeen takaisin Härmään. Lisäksi edelliskaudella alkanut yhteistyö FC Hämeenlinnan kanssa toimi jälleen paremmin ja sitä kautta Härmässä sai vastuuta kaupungin lupaavimmat nuoret pelaajat, joilla ei rahkeet vielä riittänyt kuitenkaan Ykköseen. Kasassa oli hyvä joukkue ja tavoitteet asetettiin kolmen parhaan joukkoon. Kausi lähti käyntiin kotitappiolla TP-49:lle ja kun valkeakoskilainen VaKP eteni kevätkaudella voitosta voittoon Härmän tiputellessa pisteitä joka kolmannessa ottelussa, oli sarjan voittajaehdokas selvillä jo hyvissä ajoin. Lopulta VaKP vei sarjan peräti 16 pisteen erolla kakkoseksi sijoittuneeseen Härmään. Kokonaisuutena kausi oli Härmältä kuitenkin onnistunut ja tavoitteeseen oli jälleen päästy. Härmän parhaat maalintekijät olivat 11 osumalla Sami Tamminen sekä Jere Suomalainen, joka farmisopimuksen turvin pelasi kauden Härmässä.


title: Hämeenlinnan Härmä

text: Kaudeksi 2010 Härmällä vaihtui jälleen päävalmentaja, kun vetovastuun otti Jari Tiitta. Pelaajisto pysyi hyvin kasassa ja uusia miehiäkin saatiin mukaan mukavasti, mm. FC Hakasta Härmän maalia saapui tilkitsemään Tommi Viik ja Parolan Visasta tuli nopea kärkimies Aaro Forss. Kausi pelattiin peräti 14 joukkueen voimin, joten otteluita kertyi kauden aikana 26 kappaletta. Kausi lähti Härmän osalta käyntiin kahdella voitolla, joita seurasi kolmen ottelun tappioputki. Jo hyvissä ajoin oli selvää, että kärkipäät jäävät haaveeksi. Lopulta sijoitus oli ailahtelevaisen kauden jälkeen viides. Kauden suurin onnistuja henkilökohtaisella tasolla oli Aaro Forss, joka teki peräti 25 maalia. Anssi Laine säesti 16 osumalla. Voittoja kertyi lopulta 15, tasapelejä kaksi ja tappioita yhdeksän. Maaliero oli 70-54.


title: Hämeenlinnan Härmä

text: Kausi 2011 toi kolmatta kautta putkeen valmentajanvaihdoksen. Peräsimeen palasi Reijo Vuorinen, jonka johdolla Härmä lähti tavoittelemaan kärkisijoja. Edelliskauden maalitykki Forss lähti FC Hämeenlinnan mukaan pelaamaan Ykköstä, mutta muuten runko saatiin pidettyä hyvin kasassa. Kausi lähti käyntiin loistavasti, kun kaksi ensimmäistä peliä toi täydet pisteet maalieron ollessa 9-2. Härmän kapteeni Anssi Laine teki kahdessa ensimmäisessä ottelussa kummassakin hattutempun ja oli ilmiömäisessä vireessä. Myös muu joukkue pelasi hyvällä tasolla, mutta etenkin Laine oli sarjassa täysin pitelemätön. Kevätkierroksen aikana Laine teki lopulta neljä hattutemppua ja 18 maalia kymmeneen otteluun. Myös syyskierros lähti Härmän ja Laineen osalta hyvin käyntiin. Laine osui neljässä ensimmäisessä syyskierroksen ottelussa ja Härmä voitti näistä kolme sekä pelasi kerran tasan. Elokuussa joukkuetta tuli kuitenkin riivaamaan iso loukkaantumissuma ja Härmällä oli vaikeuksia saada edes täyttä kentällistä otteluihin. Tärkein poissaolija oli maalitykki Laine, joka poti jalkavammaa. Terveet miehet kuitenkin taistelivat urhoollisesti ja loukkaantumissuman aikana tappiot jäivät kahteen ja mahdollisuudet nousuun olivat edelleen omissa käsissä. Avainpelaajat palasivat ja Härmä marssi voitosta voittoon, kunnes koitti päätöskierros. Härmä matkasi pisteen sarjajohdossa päätöskierroksella PJK:n vieraaksi. Ottelu alkoi katastrofaalisesti ja jo vartin pelin jälkeen PJK johti 2-0, jotka jäivät myös loppulukemiksi. Samalla NoPS voitti oman ottelunsa ja nousi päätöskierroksella Härmän ohi. "Kyllähän kausi oli kokonaisuutena aika hyvä, mutta juuri nyt hopea on hirvittävä pettymys. Kauden hienotkin hetket pyyhkiytyvät mielestä", päävalmentaja Vuorinen totesi Hämeen Sanomille ottelun jälkeen. Sarjan maalipörssin voitti Anssi Laine 25 maalilla, joka valittiin myös Tampere-Satakunnan parhaaksi pelaajaksi.


title: Hämeenlinnan Härmä

text: Pettymyksen jälkeen Härmä oli valmistautumassa jälleen Kolmoseen, kunnes tammikuussa 2012 seuralta kysyttiin kiinnostusta pelata Kakkosessa. Sarjan voittanut Nokian Palloseura ei ottanut paikkaansa vastaan, joten täydennysmenettelyssä Härmä oli seuraavana. Päätös tehtiin nopealla aikataululla ja paikka Kakkosessa otettiin vastaan. Joukkueeseen alettiin etsimään vahvistuksia, sillä runkoa oli rakennettu Kolmosta silmällä pitäen. Härmän, FC Hämeenlinnan ja HJS:n välillä oli solmittu jo edellisvuoden marraskuussa kolmikantaisen yhteistyösopimuksen, mutta omiakin vahvistuksia tarvittiin kipeästi. Lopulta Härmään saapui Valkeakosken Hakassa ja Pallo-Sepoissa pelannut Jussi-Pekka Sorri, kokenut alasarjajyrä Aleksi Latvanen FC Hämeenlinnasta sekä Jussi Heikkinen, joka oli talviajan FC Hakan testissä, mutta lopulta valkeakoskilaisseura ei käyttänyt sopimuksessa ollutta optiota. Selvää kuitenkin oli se, että joukkue joutuu venymään äärirajoilleen, jotta sarjapaikka saadaan säilytettyä. Härmä lähti kauteen puhtaasti amatööripohjalta yllättävän kabinettinousun jälkeen, joten harva uskoi Härmän mahdollisuuksiin.


title: Hämeenlinnan Härmä

text: Kausi Läntisessa lohkossa saatiin kuitenkin loistavasti käyntiin. Seurahistorian ensimmäinen Kakkosen ottelu pelattiin olosuhteiden pakottamana Säästöpankki-areenalla sisätiloissa ja tuloksena oli 3-1 (2-0) voitto FC Kiistosta. Härmälle ensimmäisen maalin Kakkosessa iski jo neljän peliminuutin jälkeen Jussi Ojala, joka oli farmisopimuksen kautta Härmän apuna. Kahdesta muusta maalista vastasi Anssi Laine. Viikkoa myöhemmin samaiselle peliareenalla saapui sarjan ennakkosuosikkeihin lukeutunut FC Jazz. Pullerin palloiluhallin pieni kenttä mahdollisti Härmälle saumat yllätykseen ja lopputulos kirjattiinkin 1-1 (1-0) -lukemin. Kauden kolmas ottelu pelattiin jälleen FC Kiistoa vastaan, tällä kertaa vieraissa. Ensimmäinen matkapeli toi mukanaan pisteen 2-2 (1-0) tuloksella. Vasta neljäs ottelu tuotti Härmälle avaustappion, kun VIFK voitti Härmän 3-0 (0-0). Tappiota seurasi kuitenkin heti perään toinen, kun Härmän päävastustajiin kuulunut Jämsänkosken Ilves kävi Kaurialassa ryöstöretkellä. Härmä johti ottelua kahdesti, mutta joutui lopulta tyytymään katkeraan 2-3 (1-1) tappioon. Seuraavat kaksi ottelua Härmä jäi maaleitta ja peliesitykset alkoivat olla hengettömiä. Kesäkuussa seura tekikin radikaalin ratkaisun ja korvasi päävalmentaja Reijo Vuorisen Janne Hyökyvaaralla.


title: Hämeenlinnan Härmä

text: Hyökyvaaran debyyttiottelussa Närpiön Kraft voitti Härmän Kaurialassa 0-3 (0-1). Tappiosta huolimatta pelissä oli paljon hyvää ja etenkin joukkueen peli-ilo oli palannut. Viiden ottelun tappioputki saatiinkin poikki Kristiinankaupungissa kesäkuun 9.päivä, kun Sporting kaatui 0-1 (0-0) Joni Lindroosin maalilla. Muutama päivä ottelun jälkeen Härmä sai kokemusta joukkueeseen Esa Mattilan muodossa, joka saapui loppukuun ajaksi auttamaan joukkuetta. 16.kesäkuuta Härmä kohtasi kotikentällään TPV:n, jonka kanssa pelattiin 2-2 (1-1) tasapeli. Valmennuksesta tässä sekä seuraavassa FC Jazz -ottelussa vastasi Tomi Uusitorppa, joka tuurasi Hyökyvaaraa tämän lomamatkan ajan. Lomamatkansa jälkeen Hyökyvaara pääsi treenauttamaan joukkuetta täyspainoisesti ja peliesitykset paranivat ottelu toisensa jälkeen. Ylemmän keskikastin joukkueita vastaan Härmä taisteli, mutta pisteet näistä otteluista oli tiukassa. Päänvaivaa aiheutti myös maalinteko, joka oli työn ja tuskan takana. Joukkueen paras maalintekijä Laine loukkasi nilkkansa toukokuun lopussa Tammelassa ja oli sivussa aina heinäkuun puoliväliin asti. Paluu tapahtui vierasotteluun Närpes Kraftia vastaan ja Mosedalin kentällä Härmä onnistui katkaisemaan kuuden ottelun voitottoman putkensa hienolla 3-5 (2-2) vierasvoitolla. Kapteeni Laineen paluu pelikentille oli upea, kun vastustajan verkko heilui kolmesti. Voitto valoi joukkueeseen uskoa ja seuraavakin ottelu päättyi Härmän voittoon, kun Sporting kaatui Kaurialassa 2-1 (0-1). Seuraavat neljä peliä toivat kuitenkin mukanaan vain yhden pisteen ja sarjan lähestyessä loppua Härmä keikkui niukasti putoamisviivan yläpuolella.


title: Hämeenlinnan Härmä

text: Syyskuun 2.päivä pelattiin Kaurialassa kahden tiukasti putoamista vastaan kamppailevan joukkueen välinen ottelu, jossa Härmä voitti Jämsänkosken Ilveksen 5-1 (1-0) voitolla. Pääroolia ottelussa näytteli jälleen Laine, joka teki hattutempun. Ottelu on Härmän seurahistorian suurin voitto Kakkosessa. Taistelu sarjapaikasta jatkui ja kun Härmä onnistui kaatamaan toistamiseen kauden aikana Närpes Kraftin kotonaan 4-2 (2-1) siirtyi pallo säilymisen suhteen Härmän omiin käsiin. Toiseksi viimeisellä kierroksella Härmä matkasi Kristiinankaupunkiin ja panokset olivat selvät; voitolla Härmä varmistaa sarjapaikkansa ennen päätöskierrosta. Ottelu Sportingin ja Härmän välillä eteni tasaisesti alusta loppuun, mutta Härmä oli terävämpi viimeistelyssä. Kapteeni Anssi Laine teki Härmän kaikki kolme maalia ja Härmä varmisti sarjapaikkansa 1-3 (0-0) voitolla. Kauden päätösottelu pelattiin keliolosuhteiden pakottamana Säästöpankki-areenalla, jossa TPV voitti panoksettoman ottelun 1-2 (0-1). Historian ensimmäinen kausi Kakkosessa päättyi kuitenkin onnellisesti säilymiseen. 27 ottelun sarjassa Härmä keräsi 26 pistettä seitsemällä voitolla ja viidellä tasapelillä, joka oikeutti seitsemänteen sijaan. Joukkueen paras maalintekijä oli Anssi Laine 14 osumalla.


title: Hämeenlinnan Härmä

text: Seurahistorian toinen kausi Kakkosessa kaudella 2013 ei sitten sujunutkaan yhtä mallikkaasti kuin ensimmäinen. Päävalmentajana jatkoi Janne Hyökyvaara ja minimitavoitteena oli säilyttää sarjapaikka. Kausi alkoi 2-0 (0-0) tappiolla Raumalla Pallo-Iiroille ja kotiavauksessa tuli 0-6 (0-2) selkäsauna FC Jazzilta. Kolmas ottelu toi kuitenkin voiton, kun MuSa kaatui kotikentällään 0-2 (0-1) Ilkka Turusen ja Anssi Laineen maaleilla. Hyvä vire sai jatkoa vielä seuraavassa ottelussa, kun TPV kaatui Tammelassa Turusen salamamaalin jälkeen 0-1 (0-0). Edessä oli vielä kolmas vierasottelu, jossa ÅIFK voitti Härmän 5-3 (4-2). Sitten alkoivat vaikeudet. Härmä pääsi pelaamaan kolme seuraavaa ottelua kotikentällään, mutta ei onnistunut tekemään näissä yhtäkään maalia. Kauden yksi kohokohdista nähtiin 5.kesäkuuta, kun Hämeenlinnassa pelattiin ensimmäinen kaupunginsisäinen paikallisottelu sitten vuoden 1999, jolloin FC Hämeenlinna ja AC Täysosuma pelasivat Kakkosessa. Ensimmäinen paikallisottelu päättyi maalittomaan tasapeliin. Härmä onnistui kesä- ja heinäkuussa maalinteossa ainoastaan kaksi kertaa. Toisella osumalla irtosi vieraspiste Sportingilta kesäkuun 16.päivä, kun Kim Lingman viimeisteli ottelun loppulukemat toisella jaksolla 1-1:een. Seuraava maali syntyi 28.heinäkuuta Närpiössä, jossa kotijoukkue voitti murskaavasti 7-1 (4-1). Peli-ilo oli pahasti kateissa ja tulokset sen mukaisia. Lopulta Härmä voitti loppukauden aikana enää Sportingin kotonaan 4-2 (1-1) 7.elokuuta. Kauden kahdeksan viimeistä ottelua tuottivat kaikki tappiot maalierolla 3-40. Romahdus oli täydellinen ja lopulta 27 ottelun jälkeen Härmä jäi lohkonsa jumboksi 3-3-21 saldolla. Maaliero oli julma 16-92.


title: Raija Roivainen

text: Raija Roivainen (s. 4. helmikuuta 1938 Kurkijoki) on suomalainen laulajatar ja laulupedagogi. Hän on konsertoinut kotimaassa Pentti Koskimiehen kanssa ja lisäksi ulkomailla, muun muassa Yhdysvalloissa ja Britanniassa. Raija Roivainen työskenteli vuosikymmeniä Tampereen konservatorion laulupedagogina ja on kasvattanut joukon suomalaisia laulutaiteilijoita, kuten Pentti Hietasen.


title: Raija Roivainen

text: Roivaiselle myönnettiin valtion taiteilijaeläke 2013.


title: Nokian Palloseura

text: Nokian Palloseura (NoPS) on nokialainen vuonna 1968 perustettu jalkapallo- ja salibandyseura. Salibandyssa sen sarjataso on III-divisioona, jalkapallossa edustusjoukkue pelaa miesten Kolmosta. Lisensoiduilla pelaajilla mitattuna (339) NoPS on Tampereen piirin kahdeksanneksi suurin jalkapalloseura.


title: Nokian Palloseura

text: NoPSilla on joukkueet liki kaikissa ikäluokissa sekä salibandyssä että jalkapallossa.


title: Nokian Palloseura

text: Nokian Palloseuralla on myös talvisin futsal-toimintaa. Kaudella 2008 NoPSin B-pojat saavuttivat SM-hopeaa epävirallisessa SM-turnauksessa Loimaalla.


title: Nokian Palloseura

text: Nokian Palloseuran lajeja on vuosien varrella ollut monia muitakin kuin jalkapallo ja salibandy. Seuran aloittaessa toiumintansa lajeina olivat jääkiekko ja jalkapallo. Muita seuran jajeja ovat olleet pöytätennis, squash ja koripallo. Seuran paras kilpailullinen menestys on saavutettu koripallossa, mikä oli seuran lajina vuosina 1976–1993. Vuonna 1993 koripallotoiminta siirrettiin Korinokian alaisuuteen, mikä taas myöhemmin yhdessä Kisanokian kanssa muodosti nykyisin miesten 1-divisioonassa pelaavan BC Nokian.


title: Aura (juusto)

text: Aura on Valion valmistama vähintään neljä viikkoa kypsytetty murukoloinen sinihomejuusto. Aura on hapan ja voimakasarominen.


title: Aura (juusto)

text: Aurajuustoa valmistettiin alun perin, vuodesta 1935 lähtien, Turussa. Sen valmistus on myöhemmin siirretty Äänekoskelle. Juusto on saanut nimensä Turun halki virtaavasta Aurajoesta, ja sen logossa on Turun tuomiokirkon kuva.


title: Aura (juusto)

text: Juustoa myydään vahakuoreen pakattuna, uudelleensuljettavassa rasiassa, tinapaperiin käärittyinä sektoripaloina ja pieninä muruina, joita valmistaja suosittelee käytettäväksi esimerkiksi pizzoihin, laatikkoruokiin, salaatteihin ja keittoihin. Aurajuuston hapan suolaisuus täydentää monia vahvoja makuja, kuten oliivia ja karpaloa, ja se tuo myös mehevyyttä lämpimiin ruokiin.


title: Aura (juusto)

text: Aurajuustosta valmistetaan myös kaksi kertaa pidempään kypsytettyä Aura Gold -versiota.


title: Aura (juusto)

text: Aura nousi vuonna 2015 Suomen arvostetuimmaksi juustobrändiksi "Markkinointi & Mainonta" -lehden ja Taloustutkimuksen vuosittaisessa Brändien arvostus -kyselyssä. Toiseksi ja kolmanneksi tulivat saman yrityksen Oltermanni ja Koskenlaskija.


title: Laser (jolla)

text: Laser (eli Laser Standard) on yksityyppinen yhden hengen purjejolla. Jollaa on valmistettu yli 200 000 kpl. Laser on suunniteltu kuljetettavaksi auton katolla, sen paino mahdollistaa helpon nostamisen ja masto koostuu kahdesta osasta. Tiukkojen luokkasääntöjen vuoksi kilpailuissa jollat ovat lähes identtisiä, minkä johdosta menestyksekäs purjehdus vaatii hyvää taktiikkaa.


title: Laser (jolla)

text: Laser esiteltiin New Yorkin venenäyttelyssä 1971. Ensimmäiset maailmanmestaruuskilpailut pidettiin vuonna 1974 Bermudalla. Niihin osallistui purjehtijoita 24 eri maasta. Brasilialainen Robert Scheidt ("El Demolidor") on menestyneimpiä Laser-purjehtijoita kahdeksalla maailmanmestaruudellaan ja kahdella olympiakullallaan ja yhdellä olympiahopeallaan.


title: Laser (jolla)

text: Atlantan olympialaisista alkaen Laser on ollut miehille ja naisille avoin olympialuokka. Pekingin olympialaisissa miehillä on oma luokkansa ja naiset kilpailevat ensimmäistä kertaa omassa luokassaan pienempi purjeisella Laser Radialilla.


title: Laser (jolla)

text: Avoin luokka (Laser Standard)


title: Laser (jolla)

text:
Alkuperäisen Laser Standardin lisäksi on olemassa samaan runkoon pohjautuvat kevyemmälle purjehtijalle (60-80kg) sopiva Laser Radial ja junioreiden (45-65kg) Laser 4.7. Ne eroavat Standard-versiosta pienemmillä purjeillaan: Radialissa 5,76m² ja 4.7-versiossa nimensä mukaisesti 4,7m².
Olympiapurjehduksessa naiset käyttävät Laser Radialia. Sari Multala on kuuluisa suomalainen Radial-purjehtija.


title: Bob Inglis

text: Robert Durden "Bob" Inglis (s. 11. lokakuuta 1959 Savannah, Georgia, Yhdysvallat) on yhdysvaltalainen republikaanisen puolueen poliitikko. Hän on istunut Yhdysvaltain edustajainhuoneen jäsenenä Etelä-Carolinan neljännestä vaalipiiristä vuosina 1993–1999 ja 2005–2011. Varsinaiselta koulutukseltaan hän on juristi.


title: Agustín Aranzabal

text: Agustín Aranzabal Alkorta (s. 15. maaliskuuta 1973 Bergara, Guipúzcoan maakunta, Espanja) on espanjalainen entinen jalkapalloilija. Pelipaikaltaan hän oli puolustaja. Aranzabal pelasi kasvattajaseurassaan Real Sociedadissa vuoteen 2004, jonka jälkeen hän siirtyi Real Zaragozaan.


title: Agustín Aranzabal

text: Aranzabal pelasi Espanjan maajoukkueessa 1996 kesäolympialaisissa, 1998 maailmanmestaruuskilpailuissa ja 2000 Euroopan-mestaruuskilpailuissa.


title: Jalometalli Festival

text: Jalometalli Festival (koko nimeltään "Jalometalli Metal Music Festival") on Oulussa järjestettävä kaksipäiväinen metalliin keskittynyt musiikkifestivaali. Festivaali on järjestetty ensimmäisen kerran vuonna 2002. Alkuvuosina Jalometalli järjestettiin Kuusisaaressa. Vuodesta 2006 alkaen festivaalialueena on toiminut Club Teatria ja sen ympäristö. Vuoden 2015 Jalometalli siirtyy vanhan Teatrian purun takia takaisin Kuusisaareen.


title: Peter Duesberg

text: Peter H. Duesberg (s. 2. joulukuuta 1936) on biologi. Hän on tullut tunnetuksi kyseenalaistamalla vakiintuneen käsityksen, jonka mukaan AIDSin aiheuttaja on HI-virus Kyseistä näennäistieteellisenä pidettyä näkemystä kutsutaan AIDS-denialismiksi. Lukuisat ihmiset ovat sen seurauksena jättäneet ottamatta HIV-lääkkeet ja kuolleet. Duesberg on tutkinut myös syövän syntyä ja aneuploidioita.


title: Peter Duesberg

text: Keski-Euroopassa syntynyt ja opiskellut Duesberg on Berkeleyssä sijaitsevan Kalifornian yliopiston professori. Hän on ollut vuodesta 1986 Yhdysvaltain kansallisen tiedeakatemian jäsen.


title: Juokse Lola!

text: Juokse Lola! (), videolevityksessä Juokse, Lola, juokse, on Tom Tykwerin ohjaama saksankielinen elokuva, joka sai ensi-iltansa vuonna 1998.


title: Juokse Lola!

text: Lolan poikaystävä Manni soittaa Lolalle ja kertoo hukanneensa 100 000 Saksan markkaa rikollisjoukon rahoja. Lolalla on 20 minuuttia aikaa hankkia 100 000 markkaa ennen kello 12:ta – muutoin Manni yrittää ryöstää viereisen ruokakaupan. Elokuva käy läpi kolme tapahtumasarjaa, jotka käynnistyvät samoin mutta etenevät ja päättyvät eri tavoin.


title: Mary Higby Schweitzer

text: Mary Higby Schweitzer on yhdysvaltalainen paleontologi. Hän on löytänyt verisolujen ja pehmeän kudoksen jäänteitä dinosaurusten luista.


title: Mary Higby Schweitzer

text: Schweitzerin löydöistä innostuivat tiedeyhteisön lisäksi nuoren maan kreationistit, jotka väittivät kyseisten jäänteiden säilymisen selvästi osoittavan dinosaurusten eläneen suhteellisen äskettäin.


title: Mary Higby Schweitzer

text: Schweitzer on havainnut että rautapartikkeleilla on osuutta pehmeän kudoksen säilymisessä usean geologisen kauden ajan.


title: Bergara

text: Bergara () on Gipuzkoan maakunnassa sijaitseva kunta Baskimaan itsehallintoalueella Pohjois-Espanjassa. Bergaran väkiluku on noin 14 800 (2015).


title: Franka Potente

text: Franka Potente (, Münster, Nordrhein-Westfalen, Saksa) on saksalainen elokuvanäyttelijä. Näyttelijänuransa hän aloitti komediassa "Nach Fünf im Urwald" (1995) ja sai tunnustusta nimiroolista elokuvassa "Juokse Lola!" (1998). Työskenneltyään puoli vuosikymmentä Saksassa hän osallistui myös Hollywood-elokuviin kuten "Blow" (2001) ja "Medusan verkko" (2002).


title: Patricio Arabolaza

text: Patricio Arabolaza Aramburu eli Patricio (17. maaliskuuta 1893 Irun – 12. maaliskuuta 1935 Irun) oli espanjalainen jalkapalloilija.


title: Patricio Arabolaza

text: Patricio aloitti pelaamisen vuonna 1909 Racing de Irúnissa ja siirtyi vuonna 1915 Real Unióniin, joka syntyi Racingin yhdistyttyä toisen paikallisseuran Sportingin kanssa. Real Uniónissa hän pelasi lopettamiseensa asti vuoteen 1923. Hän saavutti joukkueissa Espanjan cupin vuosina 1913 ja 1918.


title: Patricio Arabolaza

text: Patricio kuului vuoden 1920 kesäolympialaisissa hopeaa voittaneeseen Espanjan historian ensimmäiseen maajoukkueeseen. Vuosina 1920–1921 hän pelasi yhteensä viisi maaottelua, joissa hän teki yhden maalin.


title: Irun

text: Irun () on kaupunki Espanjan Baskimaassa. Kaupunki sijaitsee Ranskan rajan tuntumassa 18 kilometriä Donostiasta itään päin.


title: Erillinen Pataljoona 17 (talvisota)

text: Erillinen Pataljoona 17 ("Sallan pataljoona") oli talvisodan aikainen Suomen puolustusvoimien joukko-osasto, joka perustettiin Ylimääräisten harjoitusten (YH) aikana Sallan rajakomppaniassa, jonka henkilöstö muodosti pataljoonan rungon. 1.komppania muodostettiin Sallan, 2.komppania Pelkosenniemen ja Savukosken sekä 3.komppania ja konekiväärikomppania Kemijärven reserviläisistä. Komppanian päällikkönä toimi kapteeni A. O. Väänänen.


title: Erillinen Pataljoona 17 (talvisota)

text:
Ennen talvisodan syttymistä pataljoona oli mukana luomassa edellytyksiä sissitoiminnalle Sallan suunnalla: se perusti maastoon
muona- ja ampumatarvikekätköjä.


title: Erillinen Pataljoona 17 (talvisota)

text: Talvisodan alkaessa ErP 17 oli ryhmittynyt puolustukseen Kelsinkäisessä ja Kuolajärven alueella. Se oli ainoa Sallan suunnalla toimiva joukko-osasto tuolloin ja sen vahvuus oli noin tuhat miestä. Raskasta aseistusta sillä ei ollut. Pataljoonan komentaja oli majuri Vilho Roininen.


title: Erillinen Pataljoona 17 (talvisota)

text: ErP 17 taisteli yksinään venäläistä 122. divisioonaa vastaan pari päivää, kunnes siitä ja avuksi tulleesta ErP 25:stä muodostettiin Osasto Roininen, joka jatkoi taistelua Sallan suunnalla.


title: Abaris Hyperborealainen

text: Abaris Hyperborealainen (, "Abaris Hyperboreos") oli antiikin kreikkalaisten tuntema legendaarinen tietäjä, parantaja ja Apollonin pappi. Hänen oletettiin oppineen taitonsa kotimaassaan Hyperboreassa, Kaukasuksen lähellä, josta hän pakeni ruttoa. Hänen sanottiin omaavan profetoinnin kyvyn, ja tästä syystä sekä skyyttalaisen asunsa, yksinkertaisuutensa ja rehellisyytensä vuoksi hän teki suuren vaikutuksen kreikkalaisiin, ja häntä arvostettiin suuresti.


title: Abaris Hyperborealainen

text: Herodotoksen mukaan hänen sanottiin matkustaneen maailman ympäri syömättä, mukanaan nuoli joka symboloi Apollonia. Herakleideen mukaan Abaris lensi sillä kuin noidat luudalla. Platon luki hänet kuuluvaksi "traakialaisiin lääkäreihin", jotka harjoittivat sielun ja ruumiin lääkintää inkantaation (epodai) avulla. Pausaniaan mukaan Persefonen temppeli Spartassa oli omistettu Abarikselle.


title: Abaris Hyperborealainen

text: Anekdootteja löytyy erityisesti Iamblikhoksen "Vita Pythagoricasta". Siinä Abariksen sanotaan puhdistaneen Spartan ja Knossoksen sekä muita kaupunkeja rutosta. Abaris esiintyy myös Pythagoraan kanssa sisilialaisen tyranni Falariksen oikeudenkäynnissä. Kaksi viisasta keskustelevat taivaallisista asioista, ja ajavat uppiniskaista tyrannia kohti hyveitä. Iamblikhoksen mukaan Abariksen taitoihin kuului ekstispisia eli eläinten sisälmyksistä ennustaminen. "Sudassa" mainitaan useita Abariksen teoksia.


title: Kinks (albumi)

text: Kinks on brittiläisen The Kinks -yhtyeen vuonna 1964 julkaistu debyyttialbumi, joka nojautuu musiikillisesti enimmäkseen rhythm and bluesiin. Albumi sisältää myös yhtyeen suuren läpimurtohitin ”You Really Got Me”. Levyllä on huomattavan paljon lainakappaleita. Aikakaudelleen tyypillisesti sillä myös vierailee lukuisia sessiomuusikoita, joista nimekkäimpinä Jon Lord ja Jimmy Page.


title: Kinks (albumi)

text: Albumi ylsi Britanniassa listasijalle kolme ja Yhdysvalloissa sijalle 23. Jälkimmäisessä valtiossa levy julkaistiin nimellä "You Really Got Me", tosin kyseiseltä painokselta puuttui muutama "Kinks"-albumilla julkaistu kappale.


title: Kinks (albumi)

text: Kilpailu brittiläisissä musiikkipiireissä oli vuonna 1964 kovaa. Monelle yhtyeelle oli tavanomaista, että noin vuosi ensimmäisen hitin jälkeen se katosi valokeilasta tyystin. Kun The Kinks saavutti elokuussa 1964 ensimmäisen hittinsä, Britanniassa ykköseksi noussella kolmannella singlellään ”You Really Got Me”, patisti levy-yhtiö Pye Records yhtyeen studioon työstämään esikoisalbumiaan.


title: Kinks (albumi)

text: Myös yhtyeen rumpali Mick Avory on kertonut, että albumi tehtiin niin nopeasti kuin mahdollista, ja koska Daviesilla ei ollut paljoakaan kappaleita tehtynä, sisälsi levy pitkälti yhtyeen keikoillaan esittämää materiaalia.


title: Kinks (albumi)

text: Suurin osa albumin kappaleista äänitettiin Lontoossa elokuun lopulla 1964 siten, että yhtye peruutti joitakin konserttejaan. Poikkeuksen tekevät kappaleet ”I Took My Baby Home” ja ”You Really Got Me”, joista ensimmäinen oli nauhoitettu jo 24. tammikuuta ja jälkimmäinen heinäkuussa 1964. Kappale ”You Really Got Me” eroaa levyn muista lauluista myös siinä, että se äänitettiin Pye Studiosin sijaan IBC Studiosissa. Nauhoituksissa mentiin aikakaudelle tyypillisesti levy-yhtiön ehdoilla ja The Kinksin jäsenten omat ehdotukset tyrmättiin nopeasti. Äänittäjänä toimi Ray Prickett, joka muutamaa kuukautta aiemmin oli auttanut The Searchersia löytämään ”Needles and Pins” -kappaleen kuuluisan kitarasoundin.


title: Kinks (albumi)

text: Yhtyeellä oli ennestään kokemusta ainoastaan kahdesta äänityssessiosta, minkä vuoksi tuottaja Shel Talmy käytti nauhoituksissa muutamia, hyväksi havaitsemiaan sessiomuusikoita. Ray Daviesin mukaan esimerkiksi kappaletta ”Stop Your Sobbing” lukuun ottamatta rumpuja albumilla soitti Mick Avoryn sijaan Bobby Graham, ja lisäksi Perry Ford -niminen laulunkirjoittaja soitti pianoa. Heidän lisäkseen kappaleessa ”Bald Headed Woman” Hammond-urkuja soitti tuleva Deep Purple -kosketinsoittaja Jon Lord ja 12-kielistä rytmikitaraa myöhemmin Led Zeppelinissä vaikuttava Jimmy Page. Shel Talmy halusi kyseiseen kappaleeseen tällä tavoin lisää ”ammattimaisuutta”, sillä yhtye oli Ray Daviesin mukaan sen kanssa epävarma. Lisäksi albumilla lauloi taustoja Daviesin silloinen tyttöystävä Rasa Didzpetris, mutta hänen nimensä jätettiin mainitsematta tekijätiedoissa. Ray Daviesin omien muistojen lisäksi albumin tekijätiedot mainitsevat Arthur Greensladen soittavan albumilla pianoa.


title: Kinks (albumi)

text: Tuottaja Shel Talmy onnistui hankkimaan itselleen tekijänoikeuskorvauksia, kun hän ehdotti yhtyeelle, että se voisi levyttää omat versionsa amerikkalaisista folk-kansanlauluista ”Bald Headed Woman” ja ”I’ve Been Driving on Bald Mountain”. Talmy merkitsi itsensä niiden sovittajaksi. Rumpali Mick Avoryn mukaan Talmy oli rojaltien toivossa väittänyt niiden olevan Odettan kirjoittamia kappaleita, mutta albumin ilmestyttyä yhtye tajusi niiden olevan ”Shel Talmyn kirjoittamia kansanlauluja”.


title: Kinks (albumi)

text: "Kinks" on aikakaudelleen sen suhteen tyypillinen esikoisalbumi, että se koostuu pääosin kappaleista, joita yhtye oli esittänyt klubeilla ennen levytyssopimusta. Näihin lukeutuvat muun muassa rhythm and blues -legendat ”Cadillac”, ”Too Much Monkey Business”, ”Beautiful Delilah” sekä ”Got Love If You Want It”, jonka The Who -yhtye kopioi ensisinglelleen muutamaa kuukautta myöhemmin. Musiikillisesti levy nojautuu enimmäkseen rhythm and bluesiin sekä pienemmissä määrin rock and rolliin ja beatmusiikkiin. Mukana on myös pieniä vivahteita countrysta. Merseybeat-tyylistä käy esimerkkinä kappale ”Just Can’t Go to Sleep”. Kappale ”Revenge” on instrumentaali.


title: Kinks (albumi)

text: Levyn kappaleista vain viisi on Ray Daviesin kirjoittamia. Tästä huolimatta hänen on katsottu näyttäneen kykynsä laulunkirjoittajana. Esimerkiksi kappaleissa ”I Took My Baby Home” ja ”Just Can’t Go to Sleep” hänen on katsottu kyenneen muuntamaan Chuck Berrylta ja The Beatlesilta saadut vaikutteet täysin uniikkiin muotoon. The Pretenders -yhtye teki myöhemmin cover-version Daviesin kirjoittamasta Motown-vaikutteisesta kappaleesta ”Stop Your Sobbing”.


title: Kinks (albumi)

text: "Kinks" ilmestyi Britanniassa 2. lokakuuta 1964. Sen julkaisi Pye Records sekä mono- että stereoäänenlaadulla. Albumi debytoi 17. lokakuuta Record Retailer -listan sijalla yhdeksän. Albumi oli parhaimmillaan kolmantena, sekä 5. joulukuuta 1964 että 6. helmikuuta 1965. Listaviikkoja sille kertyi kaikkiaan 25. Melody Makerin listalla "Kinks" ylsi sijalle neljä ja New Musical Expressin vastaavalla sijalle viisi. Länsi-Saksassa albumi oli korkeimmillaan viidentenä.


title: Kinks (albumi)

text: Yhdysvalloissa albumin julkaisi marraskuussa 1964 Reprise Records nimellä "You Really Got Me". Se erosi Britanniassa julkaistusta "Kinks"-albumista myös siten, että siltä puuttuivat kappaleet ”I Took My Baby Home”, ”I’m a Lover Not a Fighter” ja ”Revenge”. "You Really Got Me" ilmestyi brittipainoksen tapaan sekä mono- että stereoformaatissa. Albumi pääsi Billboard Hot 100 -listalla sijalle 29 ja saavutti sitä paremmat sijoitukset Record Worldin (20.) ja Cashboxin (25.) listoilla.


title: Kinks (albumi)

text: Ranskassa "Kinks"-albumin kappalelista erosi Britannian-painoksesta, ja esimerkiksi sen avausraita oli singlehitti ”All Day and All of the Night”. Etelä-Koressa albumi julkaistiin 1965 samalla kappalelistalla kuin Britannian-painos "Kinks Size" -nimisenä bootlegina. Sillä ei ole kuitenkaan sisällöllisesti juuri mitään tekemistä samana vuonna Yhdysvalloissa julkaistun "Kinks-Size"-albumin kanssa. Ensimmäisen uusintapainos "Kinks"-albumista ilmestyi tammikuussa 1966, jolloin sen julkaisi Golden Guinea -yhtiö. CD-levynä se julkaistiin ensimmäisen kerran joulukuussa 1987. Vuonna 1998 julkaistiin CD-versio, joka sisälsi kaksitoista bonuskappaletta. Vuonna 2011 ilmestyi puolestaan kahden CD-levyn Deluxe Edition, jolle sisältyy alkuperäisen albumin mono- ja stereomiksaukset sekä bonuskappaleita.


title: Kinks (albumi)

text: Yhdysvaltain-painos "You Really Got Men" uusintapainos julkaistiin Yhdysvalloissa syyskuussa 1988 sekä vinyylinä että CD:nä. Euroopassa sitä ei ole julkaistu missään muodossa koskaan. Sen sijaan Britannian-painos "Kinks" julkaistiin Yhdysvalloissa CD:nä vuonna 1996 yhdessä samalla levyllä "Kinda Kinks" -albumin kanssa.A-puoli


title: Kinks (albumi)

text: B-puoli


title: Kinks (albumi)

text:
CD 1
CD 2A-puoli


title: Kinks (albumi)

text: ”You Really Got Me” oli albumin ainoa single, joka julkaistiin Britanniassa tai Yhdysvalloissa. Maailmanlaajuisesti singlejulkaisuja tehtiin kuitenkin lukuisia. Ainakin Norjassa, Ruotsissa ja Länsi-Saksassa julkaistiin singlenä kappale ”Cadillac” B-puolenaan I’m a Lover Not a Fighter”. ”Cadillac” ilmestyi myös Ruotsissa B-puolen ollessa ”Just Can’t Go to Sleep”. Tämän lisäksi Ranskassa julkaistiin ”Bald Headed Woman” B-puolenaan ”So Mystifying” ja Etelä-Afrikassa ”Beautiful Delilah” B-puolen ollessa ”Stop Your Sobbing”. ”Beautiful Delilah” julkaistiin myös Ruotsissa ja Norjassa, mutta B-puolena oli ”Too Much Monkey Business”. Tämän lisäksi Länsi-Saksassa julkaistiin ”I’m a Lover Not a Fighter” B-puolen ollessa ”Beautiful Delilah”.


title: Kinks (albumi)

text: The Kinks


title: Kinks (albumi)

text: Vierailijat


title: Kinks (albumi)

text: Tuotanto


title: Manuel Andrada

text: Manuel Andrada (9. tammikuuta 1890 Coronel Suárez – 21. syyskuuta 1962) oli argentiinalainen poolonpelaaja ja olympiavoittaja.


title: Manuel Andrada

text: Andrada oli mukana Argentiinan kultaa voittaneessa joukkueessa Berliinin olympialaisissa 1936. Hän pelasi molemmissa Argentiinan otteluissa Meksikoa ja Isoa-Britanniaa vastaan.


title: Víctor Avendaño

text: Ángel Pedro Victorio "Víctor" Avendaño (5. kesäkuuta 1907 – 1. heinäkuuta 1984) oli argentiinalainen nyrkkeilijä ja olympiavoittaja. Hän voitti kultaa Amsterdamin olympialaisissa 1928 alle 79,4-kiloisten sarjassa.


title: Philip Carmichael

text: Philip Patrick Carmichael (s. 25. tammikuuta 1884 Brisbane, Queenland – 10. syyskuuta 1973) oli australialainen rugby union -pelaaja ja olympiavoittaja. Hän oli mukana kultaa voittaneessa Australaasian joukkueessa Lontoon olympialaisissa 1908.


title: Cecilia Rognoni

text: Cecilia Rognoni (s. 1. joulukuuta 1976 Buenos Aires) on argentiinalainen maahockeypelaaja ja olympiamitalisti. Hän on voittanut urallaan kaksi olympiamitalia, hopeaa Sydneystä 2000 ja pronssia Ateenasta 2004. Lisäksi hän on ollut voittamassa pronssia Champions Trophy -kilpailusta vuonna 2004 ja kultaa Amerikan mantereen kisoista 1999. Vuonna 2002 Rognoni valittiin WorldHockeyn vuoden pelaajaksi sekä Argentiinan vuoden urheilijaksi.


title: Valkokaulushaukka

text: Valkokaulushaukka ("Leptodon forbesi") on erittäin uhanalainen Brasiliassa elävä haukkalaji. Sitä elää ainakin Pernambucon, Alagoasin ja Sergipe osavaltioissa.


title: Valkokaulushaukka

text: Kooltaan valkokaulushaukka on noin 50 cm. Lajin pää ja vatsa ovat valkoiset. Selkä on linnulla musta. Valkokaulushaukan mustissa siivissä on kapeita valkoisia poikittaisjuovia ja mustassa pyrstössä on leveä valkoinen juova. Lajin voi sekoittaa jokihaukkaan ("Leptodon cayanensis"), argentiinanviidakkohaukkaan ("Leucopternis polionotus") tai luhtahiirihaukkaan, mutta se eroaa näistä pään tai siipien värityksen perusteella.


title: Valkokaulushaukka

text: Valkokaulushaukan elinympäristöä ovat metsät aina 600 metrin korkeuteen. Valkokaulushaukkakannan kooksi arvioidaan 250–999 yksilöä. Suurin uhka lajille on Alagoasin ja Pernambucon alueilla jatkuvat laajamittaiset metsien hakkuut.


title: AZS Częstochowa

text: KS AZS Częstochowa SSA on Częstochowan kaupungissa toimiva puolalainen lentopallon huippujoukkue. Seura perustettiin vuonna 1945 ja se onkin yksi maan vanhimmista lentopalloseuroista. Menestystä joukkue on saavuttanut muun muassa voittamalla kuusi kertaa Puolan lentopalloliigan mestaruuden ja sijoittumalla kaksikymmentä kertaa mitaleilla Puolan pääsarjassa.


title: Edam

text: Edam on kaupunki Alankomaiden Pohjois-Hollannin maakunnassa. Yhdessä Volendamin kanssa Edam muodostaa Edam-Volendamin kunnan. Edamissa on noin 7 380 asukasta, koko Edam-Volendamin kunnassa on 28 492 asukasta. Nimi Edam juontuu pienessä E- eli IJe -joessa olevasta padosta (dam). Padon yhteyteen muodostui keskiajalla kauppapaikka ja seudun ensimmäinen asutus, joka sai sijaintinsa mukaan nimen IJedam.


title: Edam

text: Edamjuusto on kotoisin Edamista.


title: Jastrzębski Węgiel

text: Jastrzębski Węgiel on puolalainen lentopalloon keskittyvä huippujoukkue. Seura perustettiin vuonna 1949 jonka jälkeen se on noussut yhdeksi puolalaisen lentopallon merkittävimmistä joukkueista kautta aikojen. Joukkueen kotikaupunkina toimii Etelä-Puolassa sijaitseva Jastrzębie Zdrój kaupunki. Puolan mestaruuden joukkue on voittanut historiansa aikana kertalleen kaudella 2003-2004. Muita saavutuksia joukkueella on muun muassa hopeaa Puolan lentopalloliigasta kausilta 2005-2006 sekä 2006-2007. Pronssia joukkue on saavuttanut kolme kertaa maan pääsarjassa joista viimeisin on kaudelta 2002-2003.Suomalainen lentopalloilija Petteri Laurila esiintyi Jastrzębski Węgielin riveissä kaudella 2005-2006 ykköspassarina jolloin joukkue otti hopeaa Puolan lentopalloliigassa.


title: Anna Eshoo

text: Anna Georges Eshoo (s. 13. joulukuuta 1942) on yhdysvaltalainen demokraattisen puolueen poliitikko. Hän on istunut Yhdysvaltain edustajainhuoneen jäsenenä Kalifornian neljännestä vaalipiiristä vuodesta 1993.


title: Anna Eshoo

text: Connecticutissa syntynyt Eshoo on etniseltä taustaltaan armenialais-assyrialainen.


title: AZS Politechnika Warszawa

text: AZS Politechnika Warszawa on puolalalainen huippulentopalloon keskittyvä lentopalloseura. Seuran lentopalloylpeys miesten edustusjoukkue AZS Politechnika Warszawa pelaa tällä hetkellä maan korkeimmalla sarjatasolla Puolan lentopalloliigassa. Joukkueen kotipaikkana toimii Puolan pääkaupunki Varsova.AZS Politechnika Warszawa oli yksi ensimmäisiä joukkueita, jotka osallistuivat Puolan lentopalloliigaan vuonna 1929, jolloin pelattiin sarjan historian ensimmäinen kausi. Heti toisella sarjakaudellaan pääsarjassa joukkue otti maan mestaruuden. Vuosi oli tuolloin 1930. Seura jatkoi hyvää menestystä pääsarjassa ja otti mestaruudet kolme kertaa peräkkäin vuosien 1935-1937 välillä. Toinen maailmansota keskeytti kuitenkin pääsarjan hetkeksi aikaa vuosien 1939-1946 ajaksi. Pääsarjan alettua uudestaan otti Varsova heti neljä mestaruutta peräkkäin kausilla 1946-1949. Mestaruudet se otti lisäksi kausilla 1952 sekä 1953.


title: AZS Politechnika Warszawa

text: Puolan lentopalloliigan muututtua puoliammattilaisliigaksi otti Varsovan lentopalloylpeys peräti kahdeksan Puolan mestaruutta peräkkäin 1954-1961 välillä. Mestaruudet joukkue voitti myös kausilla 1963, 1965, 1966, 1968.


title: AZS Politechnika Warszawa

text: Varsovan joukkue on edelleen eniten mestaruuksia voittanut seura, nykyisin kaksikymmentä liigavoittoa. Joukkue johtaa ylivoimaisesti mestaruustilastoa, sillä toisena olevalla Legia Varsovalla on vain kahdeksan mestaruutta.


title: AZS Politechnika Warszawa

text:
1.Janusz Gałązka
4.Wojciech Żaliński
5.Marcin Nowak
7.Maikel Moreno Salas
8.Ołeksandr Stacenko
9.Zbigniew Bartman
10.Robert Prygiel
11.Dariusz Szulik
12.Ardo Kreek
13.Michał Kubiak
15.Bartłomiej Neroj
16.Krzysztof Wierzbowski
18.Damian Wojtaszek


title: Harun Yahya

text: Adnan Oktar (s. 1956), joka tunnetaan myös nimellä Adnan Hoca ja kirjailijanimellä Harun Yahya, on kreationismin puolestapuhujana ja holokaustin kieltäjänä tunnetuksi tullut turkkilainen. Yahya ilmoittaa kirjoittaneensa yli 200 kirjaa, joita on julkaistu yli 150 maassa noin 50 eri kielellä. Joidenkin väitteiden mukaan kirjoja olisi kuitenkin ollut tekemässä useampia kirjoittajia.Turkish Daily News, Creationist Adnan Hoca's views evolving, September 26, 2008. Luettu 17.10.2008. Hän on kansainvälisesti tunnetuimpia luomisoppia julkisuudessa puoltaneista muslimeista.


title: Harun Yahya

text: Harun Yahya syntyi Ankarassa ja muutti vuonna 1979 Istanbuliin opiskelemaan sisustussuunnittelua yliopistossa. Yahya kuitenkin keskeytti opintonsa.


title: Harun Yahya

text: Vuosina 1982–1984 Yahya keräsi ympärilleen 20–30 hengen joukon nuoria opiskelijoita, joiden kanssa hän jakoi islamilaisia näkemyksiään. Aiemman ohjaajansa Edip Yükselin mukaan Yahya yritti sekoittaa mystiikkaa ja luonnontieteellistä retoriikkaa.


title: Harun Yahya

text: Vuonna 1986 Harun Yahya julkaisi kirjan "Judaism and Freemasonry". Kirjan mukaan juutalaisten ja vapaamuurareiden tärkeimpänä päämäärä Turkissa oli tuhota turkkilaisten ihmisten hengelliset, uskonnolliset sekä moraaliset arvot ja siten tehdä heistä eläinten kaltaisia. Yahyan väitteiden mukaan vapaamuurarit syövyttivät turkkilaiseen yhteiskuntaan materialistiset näkemykset, evoluutioteorian ja moraalittomat elämäntavat.


title: Harun Yahya

text: Kirjan julkaisun jälkeen Yahya vangittiin ja siirrettiin Bakırköyn mielisairaalaan. Hänen virallisten henkilötietojensa mukaan hänet vapautettiin 19 kuukauden kuluttua. Vuonna 2007 hän syytti Al Jazeeran haastattelussa vangitsemisestaan ja mielisairaalaan lähettämisestään vapaamuurareita.


title: Harun Yahya

text: Vuonna 1990 Yahya perusti "Scientific Research Foundation" -järjestön (SRF, turkiksi "Bilim Araştırma Vakfı" tai BAV), jonka kautta hän toimii edelleen. Yahya jäi vuonna 1991 kiinni kokaiinista, mutta Yahyan järjestön mukaan aineen löytyminen oli osa salaliittoa.


title: Harun Yahya

text: Vuonna 1996 SRF alkoi levittää alun perin vuotta aiemmin julkaistua "Soykırım Yalanı" -kirjaa ("The Holocaust Lie", "Holokaustin valhe"). Kirjan väitteiden mukaan pieni määrä juutalaisia kuoli sodan aikana lavantautiin ja sodan loppupuolella nälänhätään, mikä on sittemmin kirjan mukaan valheellisesti esitetty holokaustina.


title: Harun Yahya

text: Nykyään Yahya on sitä mieltä, että antisemitismillä on pakanalliset ja darwinistiset juuret. Vaikka Yahya onkin sitä mieltä, että monet yksittäiset ihmiset ovat omaa etuaan tavoitellessaan muutelleet Vanhan Testamentin tekstiä, hän kehottaa muslimeja olemaan suvaitsevia ja ystävällisiä muita uskontoja kohtaan.


title: Harun Yahya

text: Alkuvuodesta 1998 Yahya ja SRF aloittivat laajan darwinismin vastaisen kampanjan. Yahyan kirjasta "The Evolution Deceit" ja sen pohjalta tehdystä vihkosesta jaettiin tuhansia kopioita ympäri Turkkia.


title: Harun Yahya

text: SRF myös hyökkäsi turkkilaisia evoluutioteoriaa opettavia akateemikkoja vastaan. Lukuisia yliopiston opettajia uhkailtiin ja paneteltiin SRF:n jakamissa lentolehtisissä. Vuonna 1999 kuusi professoria voitti siviilioikeudessa SRF-järjestöä vastaan nostetun herjauskanteen.


title: Harun Yahya

text: Vuonna 2005 professori Ümit Sayın kertoi SRF:n kampanjan seurauksista: "Vielä vuonna 1998 sain motivoitua kuusi Turkin luonnontieteellisen akatemian jäsentä korjailemaan kreationistisen liikkeen väitteitä. Nykyään on mahdotonta motivoida ketään tähän työhön. He pelkäävät radikaalien islamistiryhmien ja SRF:n hyökkäyksiä."


title: Harun Yahya

text:
Elokuussa 2007 Yahya sai Turkin oikeuden tekemään päätöksen, jonka mukaan kaikkialta Turkista Internet-yhteys WordPress.com-sivuille suljettiin. Hänen lakimiestensä mukaan kyseisen sivuston blogit sisälsivät Yahyaa herjaavaa materiaalia, jota sivuston ylläpitäjät eivät suostuneet poistamaan. 10. huhtikuuta 2008 Google Groups -sivusto suljettiin Turkissa Yahyan herjaussyytteiden seurauksena. 19. syyskuuta 2008 suljettiin Turkin oikeuden päätöksellä pääsy evoluutiobiologi Richard Dawkinsin virallisille kotisivuille, kun Yahya väitti niiden sisältöä häntä itseään ja uskontoa panetteleviksi, herjaaviksi ja loukkaaviksi.
Tämän jälkeen Dawkins lisäsi nettisivulleen turkinkielisen käännöksen kirjoituksestaan "Venomous Snakes, Slippery Eels and Harun Yahya" ("Zehirli Yilanlar, Kaygan Yilanbaliklari ve Harun Yahya"). Viikkoa myöhemmin Yahyan valitus johti myös Turkin opetusalalla ja luonnontieteissä toimivien työntekijöiden yhdistyksen Internet-sivujen sulkemiseen. .


title: Harun Yahya

text: Yahyaa on syytetty eri rikoksista, ja vuonna 2008 hän saikin kolmen vuoden vankeustuomion lainvastaisen organisaation perustamisesta.


title: Harun Yahya

text: Yahyan uusimman kirjan, "The Atlas of Creation", julkaisi Global Publishing (Istanbul, Turkki) lokakuussa 2006. Kirjassa on yli 800 sivua. Kymmeniä tuhansia kirjan kopioita on lähetetty Yhdysvaltojen ja Euroopan kouluille, tutkijoille ja tutkimuslaitoksille.


title: Harun Yahya

text: Kirjan evoluution vastaisia väitteitä on kritisoitu epäloogisiksi. Kalifornian yliopistossa työskentelevän evoluutiobiologi Kevin Padianin mukaan Yahyalla ei ole käsitystä edes evoluution perusteista: "Yhdysvalloissa me olemme kuitenkin tottuneet tällaiseen hölynpölyyn."


title: Harun Yahya

text: Biologi PZ Myers kirjoittaa: "Kirjan rakenne on itseään toistava ja ennalta arvattava. Vierekkäin näytetään kuva fossiilista ja elävästä eläimestä, millä yritetään todistaa, ettei mitään muutosta ole tapahtunut, joten evoluutio on väärin. Sama toistuu yhä ja yhä uudelleen. Päätelmät ovat kuitenkin tavallisesti virheellisiä, sillä muutosta on oikeasti tapahtunut. Vaikka kirjan kuvitus onkin ihastuttava, se on kokonaan varastettua."


title: Harun Yahya

text: Kirjassa on runsaasti asiavirheitä. Esimerkiksi sivulla 468 esitetään vierekkäin kuvat ankeriaan fossiilista ja elävästä merikäärmeestä (kaksi eri lajia, jotka eivät ole sukulaisia), millä yritetään todistella, ettei lajissa ole tapahtunut evoluutiota. Kahdessa kohdassa, mm. sivulla 244, kuvana on Internetistä kopioitu kalastusperhon kuva oikeiden lajikuvien sijaan.. Lukuisat nykyiset lajit on nimetty väärin. Esimerkiksi aukeamalla s. 402–403 nykyistä lajia esittävissä kuvissa sekä käärmetähti että meritähti on nimetty käärmetähdeksi.


title: Harun Yahya

text: Kirjassa Yahya syyttää darwinistista maailmankuvaa myös toisesta maailmansodasta ja Yhdysvaltoihin tehdyistä terrori-iskuista.


title: Harun Yahya

text: Uusimmissa kannanotoissaan Yahya on lieventänyt evoluutioteoriaa vastaan esittämäänsä arvostelua. Hänen mukaansa "on mahdollista olla hyvä muslimi, vaikka uskoisikin evoluutioon, jos ajattelee Allahin luoneen meidät sillä tavalla".


title: ZAKSA Kędzierzyn-Koźle

text: ZAKSA Kędzierzyn-Koźle on puolalainen lentopalloseura. Sen kotipaikkana toimii Kędzierzyn-Koźlen kaupunki Etelä-Puolassa. Joukkue pelaa maan korkeimmalla sarjatasolla eli Puolan lentopalloliigassa.


title: ZAKSA Kędzierzyn-Koźle

text: Seura perustettiin vuonna 1947. Vuonna 1955 se nousi Puolan korkeimmalle sarjatasolla ja nousi samalla yhdeksi liigan menestysjoukkueeksi. Ensimmäisen Puolan lentopalloliigan mestaruuden joukkue voitti kaudella 1998. Toisen kerran joukkue nousi mestaruuteen asti kaksi kautta myöhemmin vuonna 2000. Puolan lentopalloliigaan muututtua ammattilaissarjaksi joukkue otti peräti kolme mestaruutta peräkkäin kausien 2001-2003 välisenä aikana. Ennen vuotta 2009 se pelasi nimellä Mostostal-Azoty Kędzierzyn-Koźlen.


title: Antonio Vivarini

text: Antonio Vivarini oli Venetsiassa renessanssiajalla työskennellyt taidemaalari. Hän eli 1400-luvulla, mutta tarkkoja vuosilukuja ei ole tiedossa. Hän teki hedelmällistä yhteistyötä velipuolensa Giovanni d'Alemagnan kanssa.


title: Antonio Vivarini

text: Vivarini kuului taiteilijasukuun. Hänen veljensä oli Bartolomeo Vivarini ja poikansa Alvise Vivarini.


title: Gerhard Haidacher

text: Gerhard Haidacher (s. 29. huhtikuuta 1963) on itävaltalainen entinen rattikelkkailija ja olympiavoittaja. Hän voitti kultaa Albertvillen olympialaisissa 1992 nelikkokilpailussa. Lisäksi hän on voittanut hopeaa MM-kilpailuissa vuonna 1993. Myös tuolloin lajina oli nelikkokilpailu.


title: Marshallin gambiitti

text: Marshallin gambiitti on espanjalaisen pelin eräs muunnelma. Siinä musta uhraa siirtojen 3...a6 4.La4 Rf6 5.0-0 Le7 6.Te1 b5 7.Lb3 0-0 8.c3 jälkeen sotilaan pelaamalla siirron 8...d5. Gambiitti esiintyi ensimmäistä kertaa turnauspelissä vuonna 1918, kun yhdysvaltalainen Frank James Marshall oli valmistellut avausmuunnelman peliinsä Capablancaa vastaan. Capablanca otti gambiitin vastaan tajutessaan kyseessä olevan valmistellun avausmuunnelman. Hän onnistui torjumaan Marshallin hyökkäyksen ja voitti pelin. Marshall kommentoi muunnelmaansa myöhemmin seuraavasti: ”"Olin analysoinut muunnelmaa useita vuosia ja tulin siihen lopputulokseen, että hyökkäyksen täytyy olla riittävä. Tällä en tarkoita, että musta välttämättä voittaisi; väitän vain, että hyökkäys antaa mustalle paljon voittomahdollisuuksia ja sen pitäisi riittää vähintään tasapeliin."”


title: Marshallin gambiitti

text: Gambiitin pääjatko on 9.exd5 Rxd5 10.Rxe5 Rxe5 11.Txe5 c6. Muita vaihtoehtoja ovat 9...e4, 11...Rf6 ja 11...Lb7, mutta niitä pidetään heikompina kuin pääjatkoa. Peli voi jatkua vaikka seuraavasti: 12.d4 Ld6 13.Te1 Dh4 14.g3 Dh3 Jatkossa musta voi pelata sellaisia hyökkäyssiirtoja kuin ...Lg4, ...Te8 ja ...f5, jota seuraa ...f4.


title: Marshallin gambiitti

text: Mustan ajatuksena on hyökätä ja luoda heikkouksia valkean kuningassivustaan, jolla ei ole käytännössä yhtään puolustajaa. Monia gambiitin jatkoja on tutkittu hyvinkin pitkälle, jopa yli 30. siirtoon, mutta ratkaisevaa etua kummallekaan pelaajalle ei ole löydetty. Gambiittia vastaan pelattaessa vaaditaan tarkkoja puolustussiirtoja valkealta, ja siksi huonosti teoriaa tunteva ajautuu helposti aikapulaan valkeilla. Näistä syistä Marshallin gambiittia näkee usein aivan suurmestaritasollakin. Sen nykyisiin käyttäjiin kuuluvat muun muassa Levon Aronian, Péter Lékó, Michael Adams, John Nunn sekä Mark Hebden.


title: Marshallin gambiitti

text: Marshallin gambiittia pidetään vaikeana pelattavana valkealle, ja siksi suuri osa maailman huipuistakin välttää sitä erityisillä anti-Marshall-linjoilla. Muun muassa entisen maailman ykköspelaajan ja maailmanmestarin Garri Kasparovin tiedetään välttäneen Marshallin gambiittia. Ensimmäinen vaihtoehto on pelata 8.h3 siirron 8.c3 sijasta. Tämän jälkeen musta ei voi enää pelata siirtoa ...Dh3, joten hänen kannattaa välttää gambiitti. Toinen vaihtoehto on pelata 8.a4. Se uhkaa lyöntiä axb5, joten mustan pitää vastata 8...Lb7. Nyt musta ei voi enää siirtää lähettiään kuningassivustalle, joten valkean kuningasaseman kimppuun hyökkääminen Marshallin gambiitilla ei ole tässä jatkossa kannattavaa.


title: James Davey

text: James "Maffer" Davey (25. joulukuuta 1880 Redruth, Cornwall – 18. lokakuuta 1951 Redruth, Cornwall) oli brittiläinen rugby union -pelaaja, ja olympiamitalisti. Mitalinsa hän voitti Lontoon olympialaisista 1908 brittien voitettua Australaasian jälkeen hopeaa.


title: Volley Tonno Callipo

text: Volley Tonno Callipo on italialainen mieslentopalloon keskittyvä lentopalloseura Vibo Valentiasta, Calabriasta. Valentianan edustusjoukkue pelaa tällä hetkellä Italian pääsarjassa A1-liigassa jonne se nousi kauden 2008 päätteeksi voitettuaan A2-liigan.Vibo Valentiana pelasi ensimmäisen kautensa Italian A2-liigassa kaudella 2000-2001. Seuraavat kaudet joukkue pelasi A2-liigaa menestyksekkäästi kun se voitto kaudella 2003 Italian Cupin. Kauden 2003 päätteeksi joukkue nousi maailman kovimpana pidettyyn lentopalloliigaan Italian A1-liigaan. Ensimmäinen kausi A1-liigassa sujui nousijajoukkueelta loistavasti kun se sijoittui runkosarjassa seitsemänneksi ja säilytti sarjapaikkansa suoraan ilman karsintoja. Toisella kaudellaan A1-liigassa joukkue säilytti jälleen sarjapaikkansa ilman karsintoja sijoittuen kymmenenneksi. Kauden jälkeen joukkue kuitenkin luopui sarjapaikastaan ja jatkoi pelaamalla A2-liigassa.


title: Volley Tonno Callipo

text: Kaudella 2008 joukkue otti ylivoimaisen voiton A2-liigassa ja nousi takaisin A1-liigaan. Joukkue hankki riveihinsä muun muassa suomalaiset Tuomas Sammelvuon sekä Konstantin Shumovin kaudeksi 2008-2009.


title: Lounaispaikka

text: Lounaispaikka eli Lounais-Suomen paikkatietokeskus on vuonna 2002 perustettu alueellinen paikkatietopalvelu. Jo aiemmin, vuonna 1999, käynnistettiin Lounais-Suomen paikkatietoyhteistyön kehittämishanke, jonka aikana Lounaispaikan profiili muotoutui. Tarpeena oli lisätä alueellista paikkatietoalan yhteistyötä lounaisen Suomen alueella ja alueellisen paikkatietokeskuksen perustaminen nähtiin tärkeäksi. Perustajajäseninä olivat Turun yliopisto, Lounais-Suomen ympäristökeskus ja Varsinais-Suomen liitto.


title: Lounaispaikka

text: Vuonna 2005 mukaan tulivat muut alueelliset korkeakoulut: Åbo Akademi, Turun kauppakorkeakoulu, Turun ammattikorkeakoulu ja Yrkeshögskolan Sydväst ja Lounaispaikan toiminta kehittyi uusien palveluiden ja hankkeiden myötä. Vuoden 2009 alusta mukaan liittyi myös Turku ja Satakuntaliitto. Lounaispaikan toiminta vakinaistettiin vuonna 2012 . Lounaispaikan toimisto on osa Varsinais-Suomen liittoa.


title: Lounaispaikka

text: Lounaispaikan tarjoaa alueen paikkatietoverkostolle tukea ja aktivoi hyödyntämään paikkatietoaineistoja.


title: Lounaispaikka

text: Lounaispaikka kerää paikkatietoaineistoja eri tiedontuottajilta ja esittelee niitä alueellisen karttapalvelun avulla. Palvelu kattaa alueellisesti koko Lounais-Suomen eli Varsinais-Suomen ja Satakunnan maakunnat.


title: Lounaispaikka

text: Karttapalvelun lisäksi Lounaispaikka kerää ja avaa Lounais-Suomea koskevaa julkista tietoa avoimena datana. Lounaispaikan keräämät avoimet aineistot ovat ladattavissa Lounaispaikan Avoin data -sivulta.


title: Lounaispaikka

text: Lounaispaikka on vuosien mittaan toteuttanut erilaisia datankeruuprojekteja. Näistä kattavin oli kaavoituksen ja vesihuoltoaineistojen keruu vuosina 2004-2008. Vuonna 2007 voimaan astuneessa EU:n INSPIRE-direktiivissä määrätään, että tietyt julkisen hallinnon tuottamat paikkatietoaineistot on oltava yhtenäisten käytäntöjen mukaisesti kaikkien saatavilla. Lounaispaikka on ollut mukana toteuttamassa INSPIRE-toteutuksia lähes kaikille Suomen maakuntaliitoille sekä osalle Lounais-Suomen kunnista . Paikkatiedon opetusportaali PaikkaOppi toteutetiin Opetushallituksen oppimisympäristörahoituksella ja on suunniteltu mm. lukioiden paikkatieto-opetuksen tueksi. Varsinais-Suomen maakuntamuseon rakennusinventointitietojärjestelmää (MIP) on kehitetty puolestaan vuodesta 2010 lähtien. Sen on tarkoitus helpottaa maakunnan rakennusperintöön ja kulttuuriympäristöön liittyvän tiedon tallentamista, jakamista ja hallinnointia. Lounais-Suomen ympäristöohjelmaa ja sen seurantaa on puolestaan toteutettu yhdessä Varsinais-Suomen ELY-keskuksen kanssa Ympäristö Nyt palvelun osalta. Vuosina 2014-2017 on käynnissä datan avaamisen (6Aika) projekti yhdessä kuuden suurimman Suomen kaupungin kanssa.


title: Lounaispaikka

text: Lounaispaikka organisoi vuosittain Lounais-Suomen paikkatietopäivän. Ensimmäinen paikkatietopäivä järjestettiin jo vuonna 2000 ja vuonna 2014 seminaaripäivän nimi muutettiin Aluetietopäiväksi. Aluetietopäivä esittelee alueen tärkeimmät hankkeet, tutkimukset ja ihmiset, sekä kertoo paikkatietoalan ja avoimen datan edistyksestä myös muualla Suomessa . Lounaispaikka on myös vuosittain esitellyt toimintaansa Helsingissä järjestettävillä Paikkatietomarkkinoille.


title: Poikajoki (Piehinkijoki)

text: Poikajoki on entisen Saloisten kunnan alueella Raahessa sijaitseva Piehinkijoen sivuhaara. Poikajoki haarautuu Piehinkijoesta yläjuoksulla Haarainlammella ja yhtyy uudelleen Piehinkijokeen Ylipään kylällä. Poikajoen pituus on hieman yli 10 kilometriä. Jokivarsi on asumatonta erämaata, lukuun ottamatta Koskelan taloa. Saloisissa on myös toinen Poikajoki, joka on Haapajoen sivuhaara.


title: Pauli Poranen

text: Pauli Poranen (s. 24. huhtikuuta 1958 Rautio) on suomalainen näyttelijä, joka on esiintynyt ja työskennellyt useissa suomalaisissa elokuvissa. Lisäksi Poranen on näytellyt Helsingin kaupunginteatterissa 1990–1996 ja KOM-teatterissa 1984–1989. Teatterikiinnitysten jälkeen hän on toiminut freelancerina ja yrittäjänä paitsi teattereissa ja elokuvissa myös televisiosarjoissa ja radiokuunnelmissa.


title: Pauli Poranen

text: Nykyään Poranen työskentelee Voionmaan opistolla elokuvanäyttelijälinjan (osa Voionmaan Elokuvakoulua) vastaavana opettajana. Koulutukseltaan Poranen on teatteritaiteen maisteri. Hän on asunut lapsuutensa ja käynyt kansakoulun Ykspihlajassa.


title: Haapajärven tekoallas

text: Haapajärven tekoallas on Raahessa entisen Saloisten kunnan alueella sijaitseva järvi. Tekoallas on rakennettu vuonna 1966 turvaamaan Rautaruukin terästehtaan makean veden saantia patoamalla Haapajärvi ja kohottamalla sen pintaa. Vesi tekojärveen saadaan Pattijoesta kevättulvien ja sateiden aikana ja vesi johdetaan Haapajokea pitkin Kuljunlahteen. Haapajärven rannat ovat muutamia kesämökkejä lukuun ottamatta asumattomat. Järven rannalla on myös lintutorni ja kota sekä Saloisten jahtimiesten jahtimaja. Saloisten kirkonkylälle järveltä on matkaa noin 4 km.


title: Jadar Radom

text: Jadar Radom on puolalainen huippulentopalloon keskittyvä lentopalloseura. Sen lentopalloylpeys on Puolan korkeimmalla sarjatasolla pelaava Jadar Radomin miesten edustusjoukkue. Seura on perustettu vuonna 2003. Sen kotikaupunkina toimii Radomin kaupunki.


title: Chemik Bydgoszcz

text: Chemik Bydgoszcz on puolalainen huippulentopalloon keskittyvä lentopalloseura. Sen edustusjoukkue "Łuczniczka Bydgoszcz" pelaa maan korkeimmalla sarjatasolla Puolan lentopalloliigassa. Chemik Bydgoszczin seura perustettiin vuonna 1949 ja se onkin yksi Puolan vanhimmista lentopalloseuroista.


title: Kuljunlahti

text: Kuljunlahti on Saloisissa nykyisen Raahen kaupungin alueella sijaitseva entinen merenlahti, joka padottiin 1960-luvun alkupuolella Rautaruukin (nyk. SSAB) terästehtaan makeavesialtaaksi. Saloisten joet Haapajoki ja Piehinkijoki laskevat vetensä kanavan kautta Kuljunlahteen. Aikoinaan Kuljunlahti on jatkunut pitkälle sisämaahan Salonlahtena, joka on maankohoamisen johdosta kuivunut viimeistään 1700-luvulla kokonaan. Kuljunlahdessa elää rapuja, lahden rannalle on rakennettu tuulivoimaloita.


title: Płomień Sosnowiec

text: Płomień Sosnowiec on puolalainen huippulentopalloon keskittyvä lentopalloseura. Seura perustettiin vuonna 1992 Etelä-Puolassa sijaitsevaan Sosnowiecin kaupunkiin. Miesten edustusjoukkue pelaa Puolan korkeimmalla sarjatasolla, Puolan lentopalloliigassa, jossa se on voittanut vuonna 1996 liiganmestaruuden. Muita saavutuksia joukkueella on Puolan Cupissa kaksi mestaruutta kausilla 2002-2003 sekä 2003-2004. Lisäksi joukkue on esiintynyt Cupin finaalissa kausilla 1992-1993, 1995-1996 sekä 2004-2005 häviten finaalit.


title: Zemfira Meftəhəddinova

text: Zemfira Meftəhəddinova (s. 28. toukokuuta 1963) on azerbaidžanilainen ampuja ja olympiavoittaja. Hän on voittanut skeetin olympiakultaa vuonna 2000 ja pronssia vuonna 2004. Hän jää myös historiaan naisten skeetin ensimmäisenä olympiavoittajana, koska se oli ensimmäisen kerran ohjelmassa Sydneyn kisoissa. MM-kisoissa Meftəhəddinova on voittanut kultaa Kairossa 2001.


title: ENF

text: ENF tarkoittaa seuraavia asioita:


title: Helsingin lentoasema

text: Helsingin lentoasema voi tarkoittaa seuraavia lentoasemia:


title: Palmas (kaupunki)

text: Palmas on kaupunki Brasilian pohjoisella alueella, Tocantinsin osavaltiossa. Kaupungin asukasluku oli 228 332 vuonna 2010. Palmas on Tocantinsin pääkaupunki ja asukasluvultaan sen suurin kaupunki.


title: Nikkor

text: Nikkor on Nikonin valmistamien valokuvausobjektiivien tuotemerkki. Erityisesti Nikkorin nimellä on Nikonin F-tyypin objektiivejä. Nippon Kogaku K.K. (nyk. Nikon) esitteli Nikkor-tuotemerkin vuonna 1932.


title: Nikkor

text: Valtaosa Nikkorin objektiiveistä on julkistettu Nikon F-tyyppisinä. Näitä on olemassa yli 400 erilaista.


title: Speedlight

text: Speedlight on Nikonin käyttämä tuotemerkki valokuvaukseen tarkoitetuille salamalaitteille. Kilpaileva valmistaja Canon käyttää salamatuoteperheestään samankaltaista nimeä Speedlite.


title: Speedlight

text: Speedlight-salamat ovat osa Nikonin CLS:ää (), joka mahdollistaa useiden salamalaitteiden käytön kamerassa langattomasti orjasalamasignaaleilla.


title: Lontoon lentoasema

text: Lontoon lentoasema voi tarkoittaa seuraavia lentoasemia:


title: Medal of Honor: Heroes 2

text: Medal of Honor: Heroes 2 on EA Canadan kehittämä ja Electronic Artsin julkaisema ensimmäisen persoonan ammuntapeli. Peli julkaistiin vuonna 2007 PlayStation Portablelle ja vuonna 2008 Wiille.


title: Medal of Honor: Heroes 2

text: "Medal of Honor: Heroes 2":ssa pelaaja ohjaa luutnantti John Bergiä ja taistelee natsi-Saksaa vastaan Länsi-Euroopassa. Pelissä on seitsemän tasoa kenttää ja kolme vaikeusastetta: green (helppo), veteran (normaali) ja hero (vaikea). Pelissä ei näy pelihahmon kuntopalkkia, jonka sijaan pelaaja joutuu suojautumaan vihollistulelta.


title: Rannan hallintopitäjä

text:
Rannan hallintopitäjä () on keskiaikaisissa asiakirjoissa esiintyvä nimitys, jolla tarkoitetaan myöhempää Salon hallintopitäjää. Rannan perusti ilmeisesti kuningas Eerik Pommerilainen vuonna 1407 Suomeen tekemänsä matkan yhteydessä, jolloin hän teki maan asukkaiden kanssa verosopimuksen. Verosopimuksen ohella hän järjesti maan hallintoa myös muilta osin. Vuodelta 1413 on säilynyt verokirjaote, jossa Pohjanmaa on jaettu neljään suureen hallintopitäjään: Kyrössä on 160 taloa, Pietarsaaressa ja Mustasaaressa molemmissa 120 taloa sekä yhdeksi pitäjäksi merkityssä Kemissä ja Rannassa 20 ja 40 taloa. Kemin ja Rannan mainitseminen erikseen ennakoi ilmeisesti niiden tulevaa hallinnollista eroa. Myöhemmissä 1500-luvun alun asiakirjoissa Pohjanrannassa mainitaan kaksi hallintopitäjää Kemi ja Salo.
Tuolloin Salon hallintopitäjään kuuluivat laajat neljänneskunnat Ii, Liminka ja kaksi itse Salossa.


title: Lincoln Diaz-Balart

text: Lincoln Rafael Diaz-Balart (s. 13. elokuuta 1954) on yhdysvaltalainen republikaanisen puolueen poliitikko. Hän istui Yhdysvaltain edustajainhuoneen jäsenenä Floridan 21. vaalipiiristä vuodesta 1993 vuoteen 2011.


title: Lincoln Diaz-Balart

text: Diaz-Balart syntyi Kuubassa poliitikko Rafael Diaz-Balartin poikana. Myös hänen veljensä Mario Diaz-Balart on toiminut Yhdysvalloissa kongressiedustajana.


title: Laivakankaan kaivos

text: Laivakankaan kaivos (eli Laivagruvan ) on entisen Saloisten kunnan alueelle Raahen Mattilanperälle perustettu kultakaivos. Kaivoksen rakentaminen aloitettiin keväällä 2010. Tuotanto aloitettiin 2011 ja ensimmäinen kultaharkko valettiin 27.12.2011. Alueen kultaesiintymä on yksi Pohjoismaiden merkittävimpiä ja kaivos on toiminnaltaan yksi Euroopan suurimmista kultakaivoksista.


title: Laivakankaan kaivos

text: Kaivoksen historia alkaa 1980-luvulta, jolloin alueelta löytyi kultamalmia. Outokumpu Oy perusti alueelle koekaivoksen. Malmi ei kuitenkaan ollut tarpeeksi rikasta ja kaivos oli toiminnassa vain lyhyen ajan. 1990-luvulla alue oli Endomines Oy:n hallussa valtauksena, mutta kaivostoimintaa ei aloitettu. 2000-luvun alussa yrittäjäksi tuli ruotsalainen Nordic Mines, joka teetti alueella ympäristövaikutusten arvioinnin. Osa alueen esihistoriallisista muinaisjäännöksistä tullee kaivoksen vuoksi tuhoutumaan.


title: Laivakankaan kaivos

text: Kaivos on suuri avolouhos, jonka ympärillä sijaitsevat muut toiminnot: rikastamo, B-malmikasa, sivukivialue, vesialtaat, rikastushiekka-allas, pintavalutuskenttä ym. Kaivoksen arvioitu toiminta-aika on yli 10 vuotta ja suora työllistävä vaikutus noin 80 henkilöä.


title: Xaver Scharwenka

text: Franz Xaver Scharwenka (6. tammikuuta 1850 Samter, Preussi [nyk. Szamotuły, Puola] – 8. joulukuuta 1924 Berliini, Saksa) oli saksalainen säveltäjä ja pianisti. Hän syntyi nykyisessä Szamotułyssa ja muutti vuonna 1865 Berliiniin, jossa hän opiskeli Theodor Kullakin johdolla. Myös hänen vanhempi veljensä Philipp Scharwenka ansioitui musiikin parissa.


title: Xaver Scharwenka

text: Scharwenka tuli tunnetuksi konserttipianistina ja toimi pedagogina niin Saksassa kuin New Yorkissakin. Hän levytti mm. Frédéric Chopinin musiikkia.


title: Xaver Scharwenka

text: Scharwenkan omaan sävellystuotantoon kuuluu lukuisten pianokappaleiden ohella suurimuotoisia teoksia, kuten ooppera "Mataswintha" (1896). Pianokonserttoja on neljä.


title: Harri Hakkarainen

text: Harri Tapio Hakkarainen (s. 16. lokakuuta 1969 Kaavi) on suomalainen keihäänheittäjä. Häntä valmensi hänen isänsä Erkki Hakkarainen. Seuratasolla hän edusti Kaavin Kaikua sekä myöhemmin Kuopion Sisu-Veikkoja. Hakkaraisen henkilökohtainen ennätys on 87,82 metriä Kuortaneen juhannuskisoista vuodelta 1995. Tulos on edelleenkin Suomen kaikkien aikojen keihästilaston kahdeksas.


title: Blastazoid

text: Blastazoid on CKY Crewn Rake Yohnin ja Brandon DiCamillon tekemä tv-sarja, jossa tehdään piloja sekä Jackass tai Viva La Bam tyylisiä stuntteja. MTV kieltäytyi jatkamasta sarjan tuotantoa kahden jakson jälkeen.


title: Launeen keskuspuisto

text: Launeen keskuspuisto on Lahdessa Launeen perhepuiston pohjoispuolella sijaitseva puisto. Puisto on perustettu 1989. Puistossa on 494 kasvilajia käsittävä arboretum, kolmikorinen liitokiekkogolf-rata ja kaksi lampea. Suuremman Sorsalammen keskellä on saari ja toisen poikki kulkee kävelysilta.


title: Launeen keskuspuisto

text: Puisto kuuluu Etelä-Lahden ulkoilukokonaisuuteen, jossa on Launeen keskuspuiston lisäksi sen läheisyydessä Launeen perhepuisto, kolme minigolf-rataa, urheiluhalli ja rullalautailualue.


title: Launeen keskuspuisto

text: Launeen puisto valittiin Päijät-Hämeen kymmenenneksi parhaaksi 10 kaunista -äänestyksessä 2008. Perhepuistossa käy vuosittain noin 100 000 kävijää.


title: Köngäs

text: Köngäs on jyrkkäputouksinen koski, jota pitkin ei voi laskea veneellä. Könkäiden kohdat joessa ylitettiin veneellä trallirataa pitkin joenrantoja pitkin. Suomen korkein luonnontilainen köngäs on Hepoköngäs, jonka putouskorkeus on 24 metriä.


title: Suomukääpä

text: Suomukääpä ("Polyporus squamosus") on jopa 50–70 senttiä leveä yksivuotinen kääpä. Oljenvärisessä yläpinnassa on kynnen kokoisia, tummanruskeita suomuja, joista laji on saanut suomenkielisen nimensä. Alapuolella sijaitsee kermanvalkoinen pillistö. Pillit ovat kulmikkaita ja suuria. Suomukäävän malto on valkoista ja pehmeän juustomaista, mutta vanhetessaan se muuttuu sitkeäksi ja kuivana korkkimaiseksi. Lyhyt ja tukeva jalka on mustanruskea ja nystyinen. Kääpä viihtyy parhaiten Etelä-Suomen lehtimetsien elävissä jalopuissa kuten jalavissa, saarnissa ja vaahteroissa. Kääpä elää puussa usein vuosikymmeniä aiheuttaen puun sisäosan muuttumisen pehmeäksi valkolahoksi. Rannoilla ja puronvarsilla elää harvinaisena pienempi muoto. Tämä pajuissa kasvava suomukääpä on vain 10-15 cm leveä, mutta muuten samanlainen. Nuoret suomukäävät ovat syötäviä, kun ne leikkaa juustohöylällä ohuiksi lastuiksi ja ruskistaa kevyesti uunissa.


title: William H. Caldwell

text: William H. Caldwell (s. 1859) oli skotlantilainen embryologiaan perehtynyt biologi. Hän syntyi 1859 ja opiskeli Cambridgen yliopistossa. Caldwell matkusti 1884 Australiaan tutkimaan vesinokkaeläimen lisääntymistä ja selvitti lajin lisääntyvän munimalla.


title: William H. Caldwell

text: Nicholas Draysonin kirjoittaman romaanin "Love and the Platypus" päähenkilö "William Caldwell" perustuu Caldwellin tarinaan.


title: Studio 27.11.–2.12.82

text: Studio 27.11.–2.12.82 on tamperelaisen hardcore punk-yhtyeen Bastardsin studioalbumi. Albumin julkaisi Propaganda Records vuonna 2005. Bastardsin ja Costello Hautamäen tuottama albumi on nauhoitettu JJ-Studiolla Tampereella.


title: Luettelo shakin maailmanmestaruusotteluista

text: Tämä on luettelo shakin maailmanmestaruusotteluista ja -turnauksista.


title: Exodus (elokuva)

text: Exodus on vuonna 1960 ensi-iltansa saanut elokuva, joka perustuu Leon Urisin kirjoittamaan samannimiseen romaaniin. Elokuvan ohjasi Otto Preminger, ja sen pääosissa olivat Paul Newman ja Eva Marie Saint. Yli kolmituntinen elokuva on kuuluisa etenkin musiikistaan, josta se palkittiin Oscarilla.


title: Exodus (elokuva)

text: Elokuvan tapahtumat liittyvät Israelin valtion perustamisen aikoihin 1940-luvun loppuun. Kitty Fremont (Eva Marie Saint) on amerikkalainen sairaanhoitaja, joka päätyy Kyprokselle töihin eristysleirille, jossa on kiinniotettuna Palestiinaan pyrkiviä juutalaisia pakolaisia. Kitty tutustuu siellä Karen-nimiseen tanskanjuutalaiseen tyttöön, jonka hän päättää haluta adoptoida.


title: Exodus (elokuva)

text: Palestiinassa syntynyt sabrajuutalainen, Haganah-järjestön upseeri Ari Ben Canaan (Paul Newman), saapuu Palestiinasta Kyprokselle päätöksenään pyrkimys vapauttaa leirin juutalaiset ja saada heidät Palestiinaan. Esiintymällä brittiupseerina – käyttäen itse asiassa laillisesti sotavuosina ansaitsemaansa brittiläistä sotilasarvoa ja kunniamerkkejä – Canaan onnistuu huijaamaan brittisotilaita ja saa leirin juutalaiset laivaansa, mukaan lukien Karen-tytön.


title: Exodus (elokuva)

text: Brittiviranomaiset onnistuvat kuitenkin pysäyttämään laivan etenemisen, ja laivan juutalaiset päättävät ruveta nälkälakkoon Famagustan satamassa. Britit uhkaavat vallata laivan ja estää nälkälakon pakkotoimin, mihin vastauksena tulee, että laiva räjäytetään sillä hetkellä, kun ensimmäinen aseistettu sotilas koskee reelinkiin. Tästä tuleekin ratkaisematon tilanne.


title: Exodus (elokuva)

text: Dramaattisessa kohtauksessa brittien lähettämä muona heitetään laivalta mereen samalla, kun laivan mastoon nousee sinivalkoinen sionistilippu ja taustalla soi Hatikva-sävelmä. Samalla aluksen nimi maalataan peittoon ja tilalle suurin valkoisin kirjaimin uusi nimi EXODUS.


title: Exodus (elokuva)

text: Kitty rupeaa laivan johtajan Ari Ben Canaanin ja brittiviranomaisten välikädeksi, joka vie viestejä osapuolilta toisille. Laivan juutalaislääkärin kuollessa Kitty päättää jäädä laivaan hoitamaan ihmisiä. Lopulta tilanne on pakko ratkaista tavalla tai toisella. Kun Canaan olisi jo luovuttanut lasten tähden, näiden vanhemmat päättävätkin samasta syystä toisin: heidän lapsensa joko kuolisivat laivassa nälkään – tai pääsisivät Palestiinaan.


title: Exodus (elokuva)

text: Tämä kauhistava mahdollisuus silmiensä edessä brittiviranomaiset sallivat laivan menon Palestiinaan. Ben Canaan ja muutkin Haganahin miehet katoavat jäljettömiin ennen satamaviranomaisten tuloa.


title: Exodus (elokuva)

text:
Palestiinassa juutalaiset aloittavat taistelun itsenäisen Israelin valtion puolesta brittiviranomaisia ja arabinaapureitaan vastaan.
"Video-oppaassa" vuodelta 1994 Ilkka Jauhiainen moittii "Exoduksen" pitkää kestoa ja dramaturgista jännitteettömyyttä ja antaa elokuvalle kolme tähteä viidestä, mikä vastaa sanallista arviota ”hyvä”.


title: Dot and the Kangaroo

text: Dot and the Kangaroo on australialainen vuonna 1899 julkaistu lastenkirja. Sen on kirjoittanut Ethel C. Pedley. Kirjasta on tehty myös animaatioelokuva Tyttö ja kenguru, joka julkaistiin englanniksi 1977.


title: Dot and the Kangaroo

text: Kirjan tarina kertoo tytöstä nimeltä Dot, joka eksyy Australian takamaille. Dot tapaa kengurun, joka antaa Dotille syötäväksi marjoja, joiden avulla tämä pystyy puhumaan eläimien kanssa.


title: One Man’s Family

text: One Man’s Family on yhdysvaltalainen radiodraamasarja, jota lähetettiin 1932–1959. Ensimmäisen lähetysvuotensa aikana sarja oli kuultavissa ainoastaan San Franciscon, Los Angelesin ja Portlandin alueilla, minkä jälkeen se siirtyi valtakunnalliseen NBC Red Networkiin. Vuoteen 1950 sarjaa lähetettiin viikoittaisina 30 minuutin jaksoina. Vuonna 1950 sarja siirtyi CBS:lle ja samalla sarjaa alettiin lähettää päivittäisinä 15 minuutin jaksoina. Kaikkiaan jaksoja tehtiin 3 256.


title: One Man’s Family

text: NBC on tehnyt sarjasta myös kaksi televisioversiota. Näistä ensimmäistä lähetettiin 1949–1952 ja toista 1954–1955.


title: One Man’s Family

text: Sarja on päässyt Radio Hall of Fameen. Se on myös saanut Peabody-palkinnon.


title: Methodios I

text: Pyhä Methodios I (, noin 788 – 14. kesäkuuta 846) oli Konstantinopolin patriarkka vuosina 842–846. Pyhimyskalenterissa hänen muistopäivänsä on 14. kesäkuuta.


title: Methodios I

text: Methodios oli rikkaan perheen poika, joka muutti Konstantinopoliin tavoitteenaan päästä hoviin. Eräs munkki houkutteli hänet kuitenkin kirkolliselle uralle. Tuohon aikaan kirkkoa repivät ikoneihin liittyvät riidat. Patriarkka Nikeforos I syrjäytettiin niiden takia vuonna 815. Methodios lähti Roomaan raportoimaan asiasta, ja mahdollisesti hänet lähetti syrjäytetty patriarkka. Hänen palattuaan Roomasta vuonna 821 ikonoklasmia harjoittanut keisari Mikael II pidätti hänet ja karkotti, mutta hän nousi kuitenkin korkeaan asemaan vieläkin kiihkeämmän kuvainraastajan Theofiloksen hovissa.


title: Tyson Ritter

text:
Tyson Jay Ritter (s. 24. huhtikuuta 1984) on pop rock -yhtye The All-American Rejectsin laulaja ja basisti. Tyson Ritter asui Stillwaterissa Oklahoman osavaltiossa suurimman osan elämästään. AC/DC:n fanina Tyson rakasti rockmusiikkia.
Tyson tapasi Nick Wheelerin juhlissa, joissa tämän bändi soitti. Tyson väitti Nickille osaavansa soitta bassoa voidakseen liittyä Nickin bändiin. Tyson oppi nopeasti soittamaan bassoa ja Nick ja Tyson perustivat lopulta oman bändin. "Menin suoraan ulos, hankin basson ja opettelin soittamaan sitä. Pysyin sisällä koko joululomani, kunnes pystyin tulemaan ulos ja liittymaan bändiin."
Tysonin vanhemmat ovat eronneet. Hän painoi ensimmäisenä lukiovuotenaan melkein 100 kiloa. Hän laihdutti juoksemalla 8 km päivässä.


title: Tyson Ritter

text: Ritter on myös malli. Hän näytteli elokuvadebyyttinsä "The House Bunny" -komediassa vuonna 2008. Hän on aikaisemmin esiintynyt "Smallvillessa" vuonna 2006 ja "Housessa" vuonna 2007 esittäen itseään. Tällä hetkellä Ritter asuu Destinissä, Floridassa.


title: Tyson Ritter

text: Tysonilla, kuten muillakin yhtyeen jäsenillä, on rinnassaan tatuointi, jossa lukee ”AAR” ja myöhemmin lisätty siihen kytketty pistorasia käsivarressa.


title: Theodor Kullak

text: Theodor Kullak (12. syyskuuta 1818 – 1. maaliskuuta 1882) oli saksalainen säveltäjä ja pianisti. Hän opiskeli muun muassa Wienissä Carl Czernyn johdolla. Hänestä itsestään tuli myöhemmin omassa akatemiassaan maineikas pedagogi, jonka oppilaiden joukossa olivat Nikolai Rubinstein ja Xaver Scharwenka.


title: Theodor Kullak

text: Kullakin sävellystuotantoon kuuluu muun muassa pianokonsertto. Hänen poikansa oli muusikko Franz Kullak.


title: Plamen Dimov

text: Plamen Dimov on Kiteellä asuva bulgarialaissyntyinen musiikinopettaja. Dimov on toiminut muusikkona sekä Bulgariassa että Suomessa. Hän on ollut alkuperäisen Nightwishin kokoonpanon ensimmäinen ulkopuolinen tukija ja isähahmo, ja soittanut kaikki viulut yhtyeen Oceanborn-levylle.


title: Plamen Dimov

text: Dimov on ammatiltaan musiikinopettaja, mutta hän on toiminut myös muusikkona muun muassa Norjassa, Saksassa, Suomessa ja Sveitsissä. Dimov osaa soittaa bassoa, viulua, kitaraa, rumpuja ja pianoa. Hän on tehnyt noin 80 acapella-sovituksia ja monta sovitusta combo-kokoonpanoille. Tyylit, joissa hän viihtyy on jazz/jazz-rock ja funk.


title: Plamen Dimov

text: Dimovin ensimmäinen projekti oli Chameleon vuodelta 1995, jossa esiintyy muun muassa Tuomas Holopainen, tenorisaksofonilla. Toinen projekti oli Play That Funky Humppa Music, vuodelta 1996, sisältää kaikki Nightwishin tulevat jäsenet, Emppu, Jukka ja Sami, kappaleella Carelian Night, ja Tuomas kaikilla muilla kappaleilla. Muut projektit ovat: Heidi Sandström (Night And Day), The Voice-single, Montun Arkielämää, Montun Arkielämää 2, Kiteen 375-vuotis-levy, Montun Henki, Paha Pajari-musikaali, ja 20 projektia, joissa Flame Music on osallistunut tuottajana.


title: Plamen Dimov

text: Dimov pyörittää Kiteellä Monttu-studiota, josta on vuosien varrella tullut yksi Kiteen nähtävyyksistä musiikin harrastajille.


title: Plamen Dimov

text: Dimov organisoi Nightwish-viikkoa Kiteellä. Ensimmäinen oli vuonna 2013 ja seuraava heinäkuussa 2014. Tapahtumaan tulee Nightwish-faneja ympäri maailmaa.


title: Plamen Dimov

text: Dimovilla on kaksi tyttöä, yksi poika ja Leena-vaimo. Plamen Dimov opettaa musiikkia mm. Kiteen Evankelisessa Kansanopistossa.


title: Adrian Pasdar

text: Adrian Pasdar (s. 30. huhtikuuta 1965 Pittsfield, Massachusetts) on yhdysvaltalainen näyttelijä ja elokuvaohjaaja. Hänellä on isänsä puolelta iranilaiset sukujuuret ja äitinsä puolelta saksalaiset sukujuuret.


title: Adrian Pasdar

text: Adrian Pasdar on tehnyt monipuolisen uran niin elokuva- kuin televisionäyttelijänäkin. Nykyään hänet tunnetaan parhaiten tv-sarjan "Heroes" Nathan Petrellinä, jossa hän on näytellyt vuodesta 2006 lähtien. Vuonna 1999 ilmestyi Adrianin ohjaama pienen budjetin elokuva "Cement".


title: Adrian Pasdar

text: Hän on naimisissa laulaja Natalie Mainesin kanssa ja pariskunnalla on kaksi lasta.


title: Avenas

text: Avenas [avənas] on kunta Rhônen departementissa Rhône-Alpesin hallintoalueella Ranskassa. Kunnassa oli 125 asukasta vuoden 2014 väestönlaskennassa. Avenasin pinta-ala on yhdeksän neliökilometriä.


title: Charentay

text: Charentay [ʃa.ʁɑ̃.tɛ] on kylä ja kunta Rhônen departementissa Rhône-Alpesin hallintoalueella Ranskassa. Kunnassa oli 1 232 asukasta vuoden 2014 väestönlaskennassa. Charentayn pinta-ala on 14 neliökilometriä.


title: Colombier-Saugnieu

text: Colombier-Saugnieu on kunta Rhônen departementissa Rhône-Alpesin hallintoalueella Ranskassa. Kunnassa oli 2 083 asukasta vuoden 1999 väestönlaskennassa. Colombier-Saugnieun pinta-ala on 28 neliökilometriä.


title: Colombier-Saugnieu

text: Saint-Exupéryn kansainvälinen lentoasema sijaitsee Colombier-Saugnieun kunnan alueella.


title: Montrottier

text: Montrottier on kunta Rhônen departementissa Rhône-Alpesin hallintoalueella Ranskassa. Kunnassa oli 1 358 asukasta vuoden 1999 väestönlaskennassa. Montrottierin pinta-ala on 23 neliökilometriä.


title: Oingt

text: Oingt [wɛ̃] on kunta Rhônen departementissa Rhône-Alpesin hallintoalueella Ranskassa. Kunnassa oli 523 asukasta vuoden 1999 väestönlaskennassa. Oingtin pinta-ala on neljä neliökilometriä.


title: Oingt

text: Kunta on valittu kauneimpien ranskalaiskylien "Les Plus Beaux Villages de France" -järjestön jäseneksi.


title: Saint-Laurent-d’Oingt

text: Saint-Laurent-d'Oingt on kunta Rhônen departementissa Rhône-Alpesin hallintoalueella Ranskassa. Kunnassa oli 726 asukasta vuoden 1999 väestönlaskennassa. Saint-Laurent-d'Oingtin pinta-ala on yhdeksän neliökilometriä.


title: Holosijivin piiri

text: Holosijivin piiri (, ) on yksi Kiovan kaupungin kymmenestä hallinnollisesta piiristä Ukrainassa. Sen pinta-ala on 156,2 neliökilometriä ja väkiluku 213 000 asukasta. Vuonna 2001 perustettu Holosijivin piiri perustuu alueellisesti entiseen Moskovan piiriin, joka oli perustettu 1921. Se on eteläisin Kiovan piireistä. Pohjoisessa piirin alue liittyy Kiovan pääkadun H’reštšatykin eteläpäähän, josta piiri ulottautuu etelään Dneprin länsirantaa seuraten.


title: Holosijivin piiri

text: 1930-luvulla piiriin sijoitettiin Metsätalous- ja metsätekninen instituutti sekä Ukrainan maatalousakatemia. Maatalousakatemian lähellä puistossa sijaitsee Ukrainan kansallinen näyttelykeskus, jota oli aikaisemmin Ukrainan sosialistisen neuvostotasavallan kansantalouden saavutusten näyttely. Piirin alueella on myös 1834 perustettu Baikoven hautausmaa, jonne on haudattu kuuluisuuksia.


title: Ternand

text: Ternand on kunta Rhônen departementissa Rhône-Alpesin hallintoalueella Ranskassa. Kunnassa oli 625 asukasta vuoden 1999 väestönlaskennassa. Ternand'n pinta-ala on 11 neliökilometriä.


title: Vauxrenard

text: Vauxrenard on kunta Rhônen departementissa Rhône-Alpesin hallintoalueella Ranskassa. Kunnassa oli 275 asukasta vuoden 1999 väestönlaskennassa. Vauxrenardin pinta-ala on 19 neliökilometriä.


title: Vernay

text: Vernay on kunta Rhônen departementissa Rhône-Alpesin hallintoalueella Ranskassa. Kunnassa oli 127 asukasta vuoden 1999 väestönlaskennassa. Vernayn pinta-ala on kuusi neliökilometriä.


title: Yzeron

text: Yzeron on kunta Rhônen departementissa Rhône-Alpesin hallintoalueella Ranskassa. Kunnassa oli 769 asukasta vuoden 1999 väestönlaskennassa. Yzeronin pinta-ala on 11 neliökilometriä.


title: Ernst Fabritius

text: Ernst Fredrik Fabritius (2. heinäkuuta 1842 Viipurin pitäjä – 8. lokakuuta 1899 Lapinjärvi) oli suomalainen säveltäjä, viulisti ja tilanomistaja.


title: Ernst Fabritius

text: Fabritiuksen isä oli lehtori Johan Gabriel Fabritius ja äiti Emilia Elisabet Dannenberg. Hän kävi Viipurin lukion ja opiskeli Leipzigin konservatoriossa 1857–1861. Fabritius toimi viulistina 1859–1864, mutta suoritettuaan kameraalitutkinnon työskenteli virkamiehenä ja sanomalehtialalla. Hän oli muun muassa Nya Pressenin palveluksessa, mutta myös esimerkiksi Hufvudstadsbladetin musiikkiarvostelija. Hevosjalostuksen tarkastajana Fabritius toimi 1893–1899 ja Lapinjärven suomalaisen maanviljelyskoulun johtajana 1896–1899. Hän oli myös maanviljelijä, joka omisti Myrskylän kartanon vuosien ajan. Fabritius julkaisi hevoshoidon käsikirjan vuonna 1888.


title: Ernst Fabritius

text: Fabritiuksen sävellyksiä ovat orkesterialkusoitto "Maria Stuart", viulukonsertto 1877 (ilmestyi myös pianosovituksena), kuoro- ja orkesteriteoksia kuten kantaatti kuorolle sekä viulu-, laulu- ja pianosävellyksiä muun muassa kokoelmissa "Snöflingor, 4 små tonmålningar vid piano" (1859) ja "Det sjungande Finland".


title: Somalian historian aikajana

text: "Somalian aikajana on tiivistelmä Somalian historiasta Afrikan sarvessa."


title: Teinidracula

text: Teinidracula ("Young Dracula") on brittiläinen televisiosarja, joka kertoo Vladimir ”Vlad” Draculasta (Gerran Howell), hänen sisarestaan Ingrid Draculasta (Clare Thomas) ja heidän isästään Kreivi Draculasta (Keith-Lee Castle). Heidän isänsä on vampyyri. Myös Ingrid tahtoisi vampyyriksi, toisin kuin pikkuveljensä, joka alkaa kuumeisesti etsiä keinoa välttyäkseen kohtaloltaan. Perhe asuu linnassa yhdessä palvelijansa Renfieldin (Simon Ludders) ja Vladimirin täytetyn, mutta puhuvan lemmikkisuden Zoltanin kanssa. Perheen vaiheikasta elämää Englannissa hankaloittaa koulun puutyönopettaja, vampyyrinmetsästäjä Eric Van Helsing (Terence Maynard), ja hänen poikansa Jonathan ”Jonno” Van Helsing (Terry Haywood) sekä naapurin erikoinen Branaughin perhe, jonka vampyyreja ihannoiva poika ystävystyy Vladimirin kanssa.


title: Teinidracula

text: Sarjaa on Suomessa esitetty Ylen kesäsarjassa "Summerissa" ja siitä on tehty kaksi tuotantokautta. Ensimmäisessä tuotantokaudessa on 14 ja toisessa 13 jaksoa. Sarjasta on tehty myös 3. tuotantokausi, joka esitettiin vuoden 2012 "Summerissa". Sarjan 4. tuotantokausi ilmestyy Britanniassa myöhemmin 2012.


title: Jordan Bikov

text: Jordan Bikov (, s. 17. lokakuuta 1950) on bulgarialainen entinen painonnostaja ja olympiavoittaja. Hän voitti kultaa Münchenin olympialaisissa 1972 alle 75-kiloisten sarjassa uudella yhteistuloksen maailmanennätyksellä 485 kg. Kilpailulla oli myös maailmanmestaruuskilpailun arvo. EM-kilpailuissa hän saavutti keskisarjassa kultaa 1972 ja hopeaa 1973.


title: Kateryna Serdjuk

text: Kateryna Serdjuk (s. 22. tammikuuta 1983) on ukrainalainen jousiampuja ja olympiamitalisti. Hän voitti joukkuekilpailun hopeaa Sydneyssä 2000. Lisäksi hän oli henkilökohtaisen kisan kuudestoista.


title: Power to the People

text: Power to the People on Poisonin kokoelma-albumi, joka julkaistiin 13. kesäkuuta 2000. Albumi on livekokoelma-albumi, joka sisältää myös uusia studiokappaleita ja livekappaleita "Crack a Smile" -kiertueelta. Albumi sisältää myös kaksi sooloa.


title: Power to the People

text: Albumi debytoi Yhdysvalloissa Billboard 200 -listan sijalla 166.


title: Hollyweird

text: Hollyweird on Poisonin kuudes studioalbumi, joka julkaistiin 21. toukokuuta 2002.


title: Hollyweird

text: Albumi debytoi Yhdysvalloissa Billboard 200 -listan sijalla 103.


title: Shakin maailmanmestaruusottelu 1927

text: Shakin maailmanmestaruusottelu pelattiin vuonna 1927 hallitsevan maailmanmestarin, José Raúl Capablancan, ja haastajan, Aleksandr Alehinin välillä. Alehin voitti mestaruuden. Hän voitti kuusi, hävisi kolme ja pelasi tasan 25 peliä.